정조 12년
右通禮禹禎圭疏曰伏以日月迅駛文禧廟終祥奄過睿儀與歲俱遠聖懷撫時增傷臣民痛隕曷有窮際仍伏念臣跡本疎逖姿甚庸碌而濫通言地今已三載矣其間數遭入臺而未嘗出一言論一事以負我聖上求助之盛意居常悚恧如負大何且自昨春以來猥叨見職有時陪從昵近耿光榮幸已極愛戴冞切而念臣犬馬之齒已踰懸車之年事君之日可謂不長願忠之誠何時可效乎臣雖衰朽昏憒知識茫昧而竊觀國勢獨抱賈誼之憂每念王室不禁袁安之涕亦不無平日講究者而顧今俗尙時套積痼馴成當官盡言猶且忌諱出位論事指爲愚妄今臣所帶旣非言責則獨何可不顧越爼之嫌敢爲投匭之擧而臣嘗見先正臣李珥遺集則雖在閑司漫職有懷必陳有事輒言古君子事君以忠之義誠如是矣臣若不以先正爲法徒以出位爲拘隨衆循默及今不言終至於退塡丘壑則其爲齎恨當如何哉玆效獻芹之忱冀備詢蒭之方惟聖明察納焉嗚呼洪惟我殿下以堯舜之姿承艱大之業聰明睿智卓越百王治法政謨動遵家法夙宵憂勤勵精圖理勤懇之諭屢發於備忘矯革之策恒軫於施措綸音每下瞻聽爭聳若將大奮發大振作丕變之化庶見於朞月之內而居然一紀于玆矣姑息依舊悠泛如前新化有漸弛之慮庶績無咸熙之效時値千一之會事違八九之分此無他大小臣工因恬循故以建白爲生事以容默爲達權至於國計民憂漠然不入於心故未嘗有一入爲殿下言之者是以天下之事變必不能盡究也民間之疾苦必不能盡審也財用之匱渴軍政之鈍弊必不能盡諳也庶官之隳廢法令之蠧壞必不能盡察也顧今生民日以益窮國計日以益急兵弊吏慢而莫之誰何法頹綱弛而無策可救若此因循架漏牽補則雖以殿下之明聖深居九重何以知甚事之爲病國而何弊之爲殃民乎臣雖居在鄕曲見識孤陋而亦嘗往來京鄕閱歷已久凡有病民而害國者旣多目覩而耳聞故痛設其弊敢以淺見隨弊矯救手自繕寫輯成冊子名之曰經濟野言蓋出於經國濟民之意而草野之言也人必譏之以狂妄而臣則竊附以古人有謨猷告后之義儻殿下留置香案萬幾之暇有時省覽若有便利於民國者或詢諸廟堂或斷自宸衷擧而措之則程子所謂大變則大益小變則小益者恐不無有資於斯伏願聖明勿以人微而廢言焉云云經濟野言正心爲出治之本臣聞朱子告于其君曰天下之事有本有末其本正則末之不治者非所憂矣正其本者雖若迃緩而實易爲力救其末者雖若切至而實難爲功終以人主一心爲萬化之本朱子大賢也其言必非迃闊而夸虛則天下之理豈有加於此哉夫主乎身而爲萬事之綱者心也藏乎密而準四海之廣者心也其爲物虛靈洞澈衆理咸具靜而爲五常之德動而爲七情之用至善者性也而非心則無以敷施至著者情也而非心則無以裁制天下萬物之衆焉而以此心可以摠會三王五帝之盛焉而以此心可以做得傳曰易無思也無爲也寂然不動感而遂通天下之故非天下之至神其孰能與於此哉卽此心之謂也然而自非聖人淸明純粹之氣則氣拘物蔽本體難保故必潛心用力於存養省察其未發也則敬以存之其已發也則敬而察之知其爲天理也則敬而擴之不使少有礙滯知其爲人欲也則敬而絶之不使留其纖芥必以高明廣運融液周遍本源澄淸表裏瀅澈私欲退聽天理流行則蕩蕩乎與天地同其大爲堯爲舜孰能禦之哉然而唐之太宗曰一心之微衆慾攻之蓋人君處崇高之位臨億兆之衆一日萬幾衆欲交前苟不能痛加省察密下工夫則其何以克己而復禮立體而達用乎凡有不循天理而發者是私欲也生於其心害於其政發於其政害於其事轉輾沈痼莫可救藥可不懼哉朱子曰人主之心正則天下之事無一不出於正人主之心不正則天下之事無一得出於正董子所謂正心以正朝廷正百官正萬民者誠以是也先儒有言曰二帝三王之治本於道二帝三王之道本於心有是心則道與治可得以言矣此豈非精一執中于以致治者乎三代以後時君世主孰不願治而治日常少亂日常多者只是秉心不正修己未盡無以表正萬方故也然則正心爲致治之本而心之所之謂之志人主之志治亂之所係也志在仁義則爲堯舜志在假仁則爲五覇志在逞欲則爲桀紂志無所定則招弄權之臣志主一偏則聚面諛之士志之所向效如影響可不審歟惟我聖上以天縱之姿懋日躋之敬截然以三代聖王爲已規矩而苟能奮發乾剛先立大志爲學則必欲道積厥躬求賢則必欲盡致俊彦施政則必欲庶績之咸熙化民則必欲於變而時雍此志旣固則治國可運之掌上矣伏願殿下必以正心爲本又以立志爲大施諸政令事爲而無不正大公平則位天地育萬物參贊峻極之妙固不外於是矣惟殿下深留聖念焉勉學爲正心之要臣謹按書商之傅說告于君曰念終始典于學學者學于古訓之謂也蓋學問之術布在方冊而其大要有三曰窮理也居敬也力行也如斯而已窮理亦非一端內而窮在身之理視聽言動各有其則外而窮在物之理草木鳥獸各有攸宜居家則孝親刑妻篤恩正倫之理在所當察接人則賢愚邪正醇疵巧拙之別在所當辨處事則是非得失安危治亂之幾在所當審必讀書以明之稽古以驗之此是窮理之要也居敬通乎動靜靜時不起雜念湛然虛寂惺惺不昧動時臨事專一不貳不參少無過差持身必整齊嚴肅秉心必戒愼恐懼此是居敬之要也力行在於克己以治氣質之病柔者矯之以至於强懦者矯之以至於立厲者濟之以和急者濟之以寬多慾則澄之必至於淸淨多私則正之必至於大公乾乾自勉夙夜不怠者此是力行之要也窮理乃格物致知也居敬力行乃誠意正心脩身也此三者交修竝進則天理可明人欲可遏而苟非學問之力何以與此今我殿下以睿智之姿都君師之位欲堯舜則可爲堯舜欲文武則可爲文武莫有能禦之者矣勿以正心誠意爲厭聞之陳言而必以窮理居敬爲致治之之本原不覩不聞之前而戒愼恐懼者愈嚴愈肅以至於無一毫之偏倚則此居敬之效而所以存天理之本也酬酢萬變之處而謹其善惡者愈精愈密以至於無一毫之差謬則此講學之效而所以遏人欲之事也千聖相傳之心法不出此兩段故舜禹之精一孔顔之克復皆所以明此而已然則欲正其心者捨是事何以哉古者三公兼師傅保之任而贊襄君德矣此法旣廢師傅保之責專在於經筵故程子曰君德成就責經筵經筵之設非直爲臨文講讀不失章句而已將以解惑而明道也將以納誨而進德也將以論政而制治也是以自列聖朝置經筵官極選一代之峻望以之備顧問而資啓沃則其於成就君德豈少補哉今之侍臣學問多缺誠懇亦乏或難於入侍而至有規避者或挾冊登筵而討論文義者無以當聖心故於是乎接見固疏開講甚罕燕居之際昵侍君側者只是宦官宮妾而已則政要時弊於何詢諮乎殿下雖已歷覽古今貫通天人無復待乎講問而以能問於不能亦聖人之事也伏願殿下法夏禹之惜陰慕周王之緝熙晝接夜對無少間斷聖經賢傳輪回討論不求於外而求諸內不責於人而責諸己一講一誦必思體認之方一政一令每軫反躬之道則此是勉學之實而亶爲正心之要惟聖明留意焉用賢以治天職臣嘗觀易姤之彖曰天地相遇品物咸章程子之傳曰天地不相遇則萬物不生君臣不相遇則功用不成是故明良相遇肝膽相通密如父子合如符契言行策用庶績咸熙三代聖王皆由是道能成至治此天地之道也從古人辟孰不欲得賢共理而惟其所任有邪正故治亂安危判焉任君子則政治而安任小人則政擅而危君子小人都無所任則政散而亂此必然之勢也大抵君子小人如水火之不同器氷炭之不相類此長則彼消彼盛則此衰爲人君者莫不欲進用君子退斥小人而君子之得君甚鮮小人之誤國相續良由君德未成君心未明樂逢迎而憚違拂故爾若使君心純正不惑他岐則雖有小人百輩豈得售奸而病國也哉夫以道進退不苟爵位者必君子也徒求利祿不慙尸素者必小人也陳善閉邪不顧人主之喜怒而只欲格其非心者必君子也先意順旨不恤國事之日非而只欲固其寵利者必小人也特立獨行不混於流俗者必君子也逐利附勢不定其趨向者必小人也處事明白有若靑天白日者必君子也用心陰險有如深穽密機者必小人也扶引善類振起道脈欲使朝廷有多士之盛者必君子也造言生事羅織淸流欲以害人爲發身之計者必小人也伏望殿下擴乾坤至公之量昭日月至明之鑑聽其所言觀其所行必使是非邪正無所逃於聖明照燭之下知其爲君子也則引而親之使之必行其道知其爲小人也則斥而遠之使之必絶其根直諒剛正之士爭效其忠奸邪讒侫之徒遠屛其跡則於是乎賢者在位能者在職唐虞之治可復見於今日矣然而我朝用人厥有所局非由科目而出身則雖有伊傅之碩德無以登進於隆顯若自寒微而發跡則雖有歐蘇之宏才未免落拓於冗散然則局外之賢俊從何以需於世乎粵我世宗大王卽東方之堯舜也用人由己立法圖治永奠洪基垂後裕昆而其用人之規惟賢惟才不問其類任用旣專讒間罔入故南智出自門蔭而以黑頭拜相金宗瑞顯被物論而以獨見開六鎭玆豈非後世之所可監法者乎惟殿下以至誠招賢以至誠求言屈意咨詢虛心樂聞忠言必從善謀必取以之修身以之爲政則賢者求行其道能者求售其才無不願立於朝而以贊從欲之治是何異於天地相遇而萬物咸章也哉是故孔子曰爲政在人取人以身修身以道惟聖明留神焉安民以固邦本臣謹按書曰民惟邦本本固邦寧又曰撫我則后虐我則讐君臣之際甚可畏也古之聖王若保赤子視民如傷皆所以撫我兆民固我邦本之意也肆我殿下臨御以來必以懷保小民爲急先務元朝下勸農之綸而老羸者扶杖而聽荒年盡賙賑之策而饑饉者攢手而祝凡係損上益下之方不謀卿士不恤煩費發政施仁惟在安民然殿下深居九重民間之百種痼弊何以周知乎生民休戚係於守令軍額虛實關乎邊將陟罰臧否在於監司守令非其人則輦賂媚權肥己瘠民邊將非其人則剝割軍卒隳損武備監司非其人則務報恩讐不察民隱夫如是則雖聖君賢相日講治道而澤未下究化不及外四境之內終無可治之日矣況且挽近以來賦繁役重加以水旱連年飢荒荐臻壯者散之四方弱者塡于丘壑哀此蒼生如彼棲苴身帶兩役之不足而兼至三四役名徵及一族之不足而貽害遠近隣里宮差革罷實爲盛事而官吏之侵漁自如京納情債本有禁令而曹屬之誅求愈甚前後繡衣之差遣未見民瘼之採奏新舊還穀之停退徒歸吏逋之彌縫凡於病民之事剝民之政不一其端難以遍擧而尤爲怨憤者獄訟之不平也內而京司外而列邑聽訟之官多不得人誘於賄賂怵於權貴不辨事理之曲直惟視勢力之强弱故甚至於傷人者不問殺人者不死其爲冤氣徹于蒼穹一女抱冤尙致三年之旱一夫含悲尙降五月之霜況今邦域之內抱冤而含悲者不知其幾則安得不傷天地之和而召水旱之災乎顧今生民之困窮亦云甚矣而其所以日夜顒祝恃而爲命者惟以殿下之仁聞夙著德音屢降必有以蘇此疾瘼拯諸水火也今若慰撫之聖諭徒勤而實政未繼懸望之衆情已竭而實惠不及則民雖至愚不可以空言悅也伏願殿下別擇仁厚剛明者以爲監司責之以陟罰臧否保民成政而殿最不公無績可紀者顯示譴罰勿復登庸必擇廉能忠恕者以爲守令責之以蘇殘起弊得民歡心而其不體分憂恣意貪虐者勘以贓律永痼其身至於鎭帥邊將亦以公道拔其有才略操行者無得以貨利多少定其高下則碩鼠屛息金湯守固而獄訟則嚴飭內外之臣一洗舊染之汚察辭以明斷決以公毋畏高明毋虐煢獨以修五刑以弼五敎或有仍舊循私見鄙物論者治以貪汚之法以杜群枉之門則於是乎朝家愛民之政不至壅閼安民之澤可以博施而於變之治可以復見於今日矣書曰諴小民爲祈天永命之本惟殿下深留聖念焉廣言路以集群議臣謹按書曰明四目達四聰此何謂也人君以眇然之身處億兆之上聰不足以盡聽明不足以盡視故古之聖王以國人之耳爲我之耳而聰無不聽以國人之目爲我之目而明無不視以國人之心爲我之心而知無不盡天地不足以爲大日月不足以爲明矣昏君反是自恃聰明不受忠言此所以惑於讒諂面諛而終至於喪邦者也古者不設諫官擧朝之臣各以其職陳其規戒又使商賈議於市行旅謗於道則國人無非諫官何其言路之廣也後世治不古若乃設諫官言路已窄矣如是而尙不從諫以伸公議則國事何由可正而衮闕何由可補乎古人稱堯曰舍己從人稱舜曰樂取諸人以爲善稱禹曰拜昌言稱湯曰從諫弗咈堯舜禹湯德已至矣治已極矣猶且虛心從諫如恐不及玆豈非後世帝王之所可師法者乎洪惟殿下臨御以來洞開言路有事則求言遇災則求言屢發臨朝之歎每切樂聞之念而夷考十年之間何嘗有一人之敢言不諱者乎媕阿成習衆兆含枚朝陽之鳳不聞仗下之馬無聲或有投章於公車者挾其偏黨之私欲售傾軋之計而已於是乎大官具僚專事姑息國計民憂置諸度外草野之有懷欲陳者指爲狂生朝參之上殿論事者目以迂闊竝與執藝之論官師之規而寂然無聞殿下之庭無言久矣向來權奸竊柄而朝無請劍之直國勢綴旈而世乏排閽之忠百官聽其命令三司受其指揮故諂附者希其旨而不敢言自愛者畏其禍而不敢言此習已痼流弊無窮式至于今朝象依舊人心陷溺世道澆漓士大夫風節盡壞廉防都喪只欲竊位而苟祿備員而全身了無一二人骨鯁之論豈聖朝本無闕事而然歟臣聞伏節死義之士當求之於犯顔敢諫之中在平常無事之時苟不犯雷霆而振敢言之風冒鐵鍼而效匪躬之節則顧何能捍頭目於呼吸存亡之秋捐軀命於干戈搶攘之時乎此有國所以崇奬讜言培養氣節非直爲一時之風聲蓋所以養後來之名節也伏願殿下克恢聖聰大開言路洞示虛己之衷俾絶疑阻之情舍己取人必法堯舜拜昌弗咈亦慕禹湯指陳衮闕則毋徒曰留意而必思反諸聖躬論及時弊則毋徒爲例批而必務施諸政事言雖過激而勿慮其訐揚言或觸忤而勿罪其狂妄使耳目開張情志交孚則今日之在廷臣僚亦豈不仰體聖意有犯而無隱乎書曰后從諫則聖惟殿下深留聖念焉振紀綱以勵頹俗臣聞宋臣司馬光曰何謂禮紀綱是也夫紀綱者人君所以御世磨礲之具而有國之血脈也人無血脈則死國無紀綱則亡此必然之理也自古帝王莫不有一代之紀綱先儒所謂漢以規模爲紀綱唐以法律爲紀綱宋以禮義廉恥爲紀綱是已我朝制治一遵有宋以禮義廉恥爲維持紀綱之要則自禮義而致規模之整理自廉恥而知法令之謹守斟酌三代菀有成憲而紀綱整則衆事自理紀綱紊則百度皆廢紀綱之整不在怯之以威驅之以法也在於擧措得宜賞罰必信而已夫使賢者在位而不肖者不敢進能者在職而不才者不敢干賞當其功罰當其罪大臣秉鈞足以服衆臺諫補闕足以盡言人君以大公至正之道照臨于上則紀綱自整頹俗可勵矣然而今日之紀綱可謂末如之何矣朝廷之上命令不行閭巷之間侈濫成習等級不嚴名分亦舛街上走卒斥呼宰相城外强盜毆打朝士衿川之吏拔劍於官長之前廣州之民作拏於闕門之外此莫非國綱已壞民習益渝而然也惟殿下必以公平正大之心施諸政令事爲之間直必擧枉必錯功必賞罪必罰事事而勅勵人人而勸懲以之立規模而明法令尙禮義而勵廉恥則民志可以定紀綱可以振矣節財用以革侈風臣謹按大學論治平之道而其終理財財用之有關於爲國也大矣夫天地之生財自有其數而生之者民也不爲之節則必至於竭其勢然也挽近以來民窮財竭殆無餘地四百年積累之國未有二年之蓄則今之國計可謂哀痛也古者度支之積充濫有裕而今則經用不足太倉之蓄陳腐相仍而今則頒祿不敷無乃尾閭之泄未杜冗費之人未省而國用若罄竭耶今人之病在於好侈大而惡儉約京華巨室食不爲充腹盈案以相誇衣不爲掩體華美以相競一卓之需可爲飢者數月之糧一襲之費可爲寒者十人之衣閭閻嫁娶珠貝誇勝匹庶丘墓碑碣違制宮室衣章全無貴賤之別輿馬酒食不量貧富之異目今齊民之艱食豈惟歲之罪也此莫非不惜天財不恤民力恣意侈靡而然也竊惟我殿下大內居處法周文之卑宮御衣澣濯慕衛公之大帛謙儉之德省約之規可以風動四方而高髻始自宮中則或者露臺之費燒羊之索猶有歉於古先哲王致今日民窮而財竭耶伏願殿下益懋昭儉之德以爲示朴之要則上好下甚國富民給公私財用不期節而自節矣孔子曰道千乘之國節用而愛民惟殿下留念焉崇道學以正人心我東素稱禮義之邦而禮義由賢者出焉夫賢者之所以爲道者無他居家而孝於親立朝而忠於君以之正心修身推之於治國平天下則其爲道可謂大矣斯道之在天下猶元氣之在四時不隨治而存不隨亂而亡然而或行或否實係乎人斯道行則五典克從而七政順度斯道不行則九疇不敍而三光失燿是以三代聖王莫不以是爲重修擧學校之政申明孝悌之義皆所以敦彝倫而敷敎化也洪惟我朝列聖相承崇儒重道已成家法四百年培養逈出千古名賢輩出道德彬鬱上而朝家之禮待甚摯下而國人之矜式斯在或躋於文廡或享於書院以之正學明而邪說息節義崇而亂民戢使國勢而鞏固者豈非以寧之效哉夫何挽近以來風俗頹敗人心陷溺所謂托跡於山林者亦多欺世而盜名至於先正之孫反作凶逆之魁於是乎儒者之風可謂掃地而盡矣可勝痛哉噫自戊申至今年凡爲凶逆者皆挾符讖以惑民志向來𤨧福等變怪前夏畿湖間騷亂罔非讖說之誣民此固王法之所當禁也而其所以禁之者非在乎治之以法也此必崇奬道學扶植節義使國人皆知忠孝之可尙道德之可尊善敎大行衆志皆正則所謂妖誕之讖說何可投間而抵隙乎臣嘗聞之粵在太宗朝廷臣有以寶符有驗爲言則聖祖深斥其非至有卿等皆儒者何爲至此之敎自是以後儒敎丕闡左道寢息思皇之士生于王國或登朝著或處丘園心慕古道身飭儒行只談法言以持公論則玆可謂國之元氣人之師表矣昔孔子作春秋而亂賊知懼孟子闢異端而邪說不作然則儒敎之有關於世道者蓋如是矣顧今斯文漸喪妖說胥動人心波蕩世變層生若此不已國何以爲國乎今日之所先務者不在乎他惟在於崇儒而重道必先莪育於學校亦爲旌招於山樊誠使學孔子之徒無不待文王而興皆知其讀春秋而闢異端則孰敢藏讖而犯律惑衆而作孽也大抵祖宗朝用人之規惟視才德不專以科擧爲重故朝無曠官野無遺賢政治以成矣近世以來此法不行雖有高尙之士非由科擧而進則終不置之要地今則流俗之輩習以爲常欲用遺逸則群怪聚笑或至阻斥此所以朝多尸素野有潛珍而政治不成者也伏願殿下力行古道爲國人倡振作士氣奬發儒化另飭各道方伯亦依鄕擧里選之規薦進經明行修之士隨才甄用毋拘科目一如祖宗朝故事則敎化明於上風俗美於下豪傑有作凡民亦興斯可爲衛正闢邪之方惟殿下留念焉朋黨革祛之議從古人國敗亡之端雖多而惟其朋黨之禍最甚三代以前未嘗有朋黨名目而聖帝明王建中建極以致平蕩之治者不過進君子退小人而已肆昔箕子陳王道平蕩戒在偏陂孔聖論君子小人言其周比爲人君而建皇極者苟不能明辨乎君子小人之別務盡乎王道平蕩之治則偏私周比之習自相縱恣而甲可乙否之論漸至乖張此朋黨之所由起也始自東漢之末乃有黨錮之禍唐有牛李之黨宋有洛川朔黨之名暨于皇明有東林之黨互相傾軋禍人家國以此觀之漢唐宋明之敗亡莫非朋黨之故也已然之跡昭垂往牒可不戒哉惟我國朝中葉以前則初無朋黨之目而往往有士禍之慘酷不過小人之網打君子而已不幸東西之名一出而朋黨以之兆朕朝象遂至分裂是以先正臣李珥必欲洗滌東西保合大和使之同寅協恭共濟國事者也然而自是以後轉相乖激岐議不一東人則分而爲淸南濁南大北小北西人則分而爲老論少論矣其端甚微始也言議可否之相爭末流漸大終焉傾奪殺戮之互加此不但君子小人之分而已亦至於邪正忠逆之判焉而廷論岐貳國是未定善善而不能用惡惡而不能去薰蕕相襲氷炭同器自古及今安有此朋彼黨同調共劑而能治其國者乎肆我先大王五紀臨御一心調劑特宣大訓痛祛黨習辛酸醎苦竝歸燮和老少南北咸囿陶鎔凡厥臣庶莫售黨心未敢黨戰邦典旣嚴於導率王道自底於平蕩于以致建極之隆治則玆豈非貽燕之宏謨乎顧今聖朋光御如日中天陰陽黑白何敢混淆於今時而惜乎世道乖亂王綱解弛涇渭淸濁同流合汚彼此之黨互生亂逆家庭之論自有膠守勿論韋布與簪紳其所以夙宵營爲者不出於科宦得失各挾偏私陰逞黨習論人則較計同異以定優劣掌銓則分排色目以謂公平甚至於一通一望參互彼此抽黃對白便似騈儷之樣陰擠陽扶反作操縱之權此皆黨心所祟而無處不然方伯之貶黜偏歸於異類臺閣之彈論只及於軟地時遣繡衣而其所廉啓亦循斯套朝廷之上無眞箇是非搢紳之間有偏私好惡如是而其可望無偏無黨會極歸極之治乎今夫老少南北共事一君女衆則妬寵子多則爭財況此鞶帶之健訟乎國家操刑賞之柄參造化之權一舒而一慘暖日而淒風則剗觚成圓革黨歸純何所不能而顧乃任其分朋異黨跳踉於朝著以壞我聖上建極之治乎顧今矯救之方不在乎別般猷爲先從殿下方寸之間克祛一箇私字取鑑于朱子與畓相書必嚴夫君子小人之分明其好惡辨其淑慝洞革朋比咸歸大同然後惟賢惟才則用之不賢不才則舍之內外小大之官皆得以人器相稱亦莫不精白一心各效其忠公耳國耳則平蕩之治可以做得而但我朝用人之規大異於古重門閥而薄賢才故族寒者雖有諸葛亮之才智張九齡之風度無以展抱其所蘊寧不惜哉今宜另飭選部必遵祖宗朝舊制毋拘處地又毋拘色目惟賢才是簡咸與登庸以贊至治不復有淫朋比德終至於會極歸極則吾東方億萬年無疆之休亶在乎是矣惟聖明另加留意焉守令擇差之議守令者九重之所分憂而百里之所司命也其人之賢否而生民之休戚係焉其爲任顧不重歟嘗考漢制重太守之任常以尙書僕射出知郡縣有治理者輒以璽書勉勵增秩賜金公卿缺則選而用之故漢世良吏於斯爲盛宋乾道二年詔非兩任縣令者不除監察御史然則郡縣之任從古難愼如此而我朝則不然八路郡縣之差遣者太半是蔭官而其果有古之龔黃者乎昔五代之時恒以委瑣無能者注爲縣令故時天下之邑率多不治此有國之監戒者也粵在成周之世有世祿而無世官者誠以人苟不賢則民受其殃故也我朝亦倣周制凡大君儒賢大臣忠臣勳臣嫡長則不拘年限必錄用者蓋存世祿之義而挽近以來蔭路太廣士族勢家勿論支嫡隨其兄弟次第筮仕何其先蔭之延世者若是其遠且廣也大抵我東風俗異於中國名以兩班者雖不習於士子之業農與工商莫不羞恥而不事焉生來逸居無以資生只欲衣君食君安享富貴如不得釋褐登朝則無不欲藉蔭入仕忘廉沒恥限死圖之此於牧民之才非所可論然掌銓之官只以處地之高下而定其優劣亦以情誼之厚薄而分其取捨又從以色目分排苟然注擬此旣非爲官擇人而入仕六七年皆爲守令自縣至郡自府陞牧節次迭遷首尾數十年以官爲家如許官方求諸往牒而所未有也且殿最居上十之八九則宜若良吏之滔滔而世之私勝公久矣凡殘文冷武孤寒無援者外至於勢吏例置上考殿最之無益旣如是繡衣之論啓又如是臺閣之彈論亦如是故勢吏少無懲畏貪虐不法民受其殃罔有紀極而無路訴冤寧不哀痛哉夫蔭路之淆雜莫甚於我朝域內郡縣之蔭窠者幾乎三之二矣而其中腴邑雄州皆屬於蔭至於自文武而拔身者或得殘縣或經郞署一番罷官終至老死然則設科取人將焉用哉或謂以文武疎寒者其所爲治不如勢吏此非達論也蓋蔭官多出於閥閱故與方伯或爲執友或爲姻親旣愛其人亦及屋烏而隨事曲護有疵不論直須瓜遞每於貶前潛遣土卒營校廉探於列邑而此亦迎合營意視勢有無任意扶抑故卽墨與阿之毁譽旣非其眞則殘文冷武之必置下考者實非治績之有遜於勢吏也今之議者皆謂以八路諸郡竝爲三年窠而必以文蔭武交遞則生民庶可少蘇云其言亦有理矣顧今作宰者誠如漢之良吏則不惟六年而已雖至十年民豈有怨而我朝之差遣守令旣非擇人又其黜陟不公廉貪無別況且勢吏之不畏方伯不憚繡衣者久於其官恣意行惡則其爲民害尤無可言無寧三年遞易則雖有汚吏之貪虐無過三年而代來之人如得良吏則六年之間一暴一仁可以交濟民之受殃不至甚痼矣今之爲文蔭武而求爲守令者或爲其父母奉養而求之或爲其家勢貧寒而求之各隨勢力迭相作吏而不過口腹之計而已鮮有字牧之才則三年得喫足矣限以六年無已太過乎且八路列邑亦多三年窠矣從今以往一竝依此例爲之而文蔭武交差則庶可爲祛民瘼之一道也陵殿初仕自是守令之階故朝家飭敎不啻申嚴而銓曹用人自有其套猝難變改惟此守令交遞如右所陳而雖有五考五上者勿令陞遷考其實績之有無以爲進退之地宜矣且於殿最開坼之後別般詳探於連次居上之邑若其題目與治相左當該道臣論以重律則以私蔑公之習恃勢不法之弊庶可以痛祛而民家實惠矣道臣置副之議內而六曹京兆之官皆有長貳而獨外道監司專制一方却闕佐貳何也朱子曰刺史之權獨專則又不便若其人昏濁則貽害一路其言儘可用也麗時分國爲十道而大道則置按廉副使其意亦猶是也今之監司卽古之刺史而亦未必爲官擇人不過節次差遣故召伯旬宣尙矣無望而孟博澄淸亦未得見且其廩祿甚厚財用極豐此莫非生民膏血而百道浚剝無所顧忌則一路之哭何時可已乎旣未能廉而律己則亦無以公於殿最故殃及生民去而益甚者良以此也此宜略倣按廉副使之例必置佐貳毋使監司之權獨專則亦豈無利民之政乎大抵各道之設置都事者卽監司之佐幕而外臺之稱豈無以哉設道之科試堤堰稅船裝運等事無不主管矣挽近以來凡都事之所掌職任皆自監營替當而不付於都事未知爲方伯者能有兼人之才小大公事無不自爲而然耶是以亞營仍作虛位而無所事矣或爲貶坐而下去留在信地則本官不肯支供顯示厭薄之色監司謂以貽弊至有勒歸之擧莫重貶坐或未得同參而輒出假官而代行朝家劃給之廩祿反歸本官之私橐當初設官之意豈亶然哉外方巡兵營之中軍虞候無非冗官而尙留官次享其祿俸無不瓜遞至於都事只帶虛銜不過塡銜於監營文簿而已然則外臺之銜豈非文具乎蓋文官之爲此職者擧皆未通淸疲軟之類而自此罷散仍以枯死故凡在郞署者視都事如入死地寧不矜惻乎從今以往凡都事之職必以三司中有人望者擇差而假副使之銜按住亞營周年瓜遞凡財用獄訟民賦軍政必長貳合議而後行之動相關由簽署竝列毋敢擅輒則監司或非其人欲恣胸臆亦憚都事而不敢爲必大有益矣至若供饋之節不可付之於本官蓋設官之初旣劃月俸矣此宜輸置於亞營其支供凡節亦依中營之例而需用如有不足自監營逐朔應下又如軍官之例則別無他弊此宜變通者也但方伯之臣嫌其分權不欲爲之然麗時旣有按廉副使古者亦置左右監司則今以一路之億萬民命全付於一道臣不幾於唐之藩鎭乎此不必別設副使仍都事而各別擇差行副使之事則名不繁而事治矣都事皆以侍從差遣則文官之在郞署者無路疎通此亦變通者也近來陵殿之官亦出別檢者多而至於參下察訪只有八窠矣凡文官釋褐之初直除郵官亦非循序漸進之意也此則以參上文官差出則可爲都事之代而亦可爲疎通之道矣科制變通之策古者學校選擧之法始於鄕黨達于國都敎之以德行文之以禮樂然後興其賢者能者是以士有定志而無他慕惟恐德業之不修不憂爵祿之未至也漢制孝廉茂才等科皆命公卿大夫及州郡長吏擧經術德行之士試以治道然後官之魏晉以降乃九品中正以品其才行雖其立法未必盡善然淸謹之士猶知有所畏忌不敢放恣自隋始建進士科則士皆以投牒自進以文辭見用而選賢與能之意無復存矣雖唐宋以來不無名臣碩輔崛起其間而未免多虛文少實績求如兩漢三代建功名於天下者不可得十一於千百也此世風所以益渝一事所以不治也我朝賢良之科法非不美而乍行旋輟至若增式庭謁等科之設而人情紛蕩時象潰裂此爲世道之大可憂者故自薦紳大夫至輿儓下賤莫不以變通科制爲當今之第一急務其故何也大抵朝廷官爵上自卿列至於六品通計內外文臣元定之窠只是百三十餘而科榜出身者殆過千餘以此數槪之在官者不過十之一二矣此若初不登科則已旣已通籍而一味沈屈白首坎軻抱紅牌枯死者十之八九則恒人之情安得不抑菀而其不爲感傷和氣之一端乎國制有慶輒科此雖出於慰悅之盛意而反啓無窮之弊源每當一科京之遊惰失學文武不當者鄕之緣畝力業銀根不辨者擧懷匪分無不汲汲如狂猶恐或後至於庭謁別科時呈券之數殆近萬餘人才之盛豈有倍於古也只由於操觚者一人而十人爭謄後先呈券分入各軸而爲主司者已非別人亦自出此等儒生其藻鑑之明秉公之心必不如古之歐陽而況於寸晷之下旣不得精考而又不免取舍之私交錯於其中無以辨主客而揀實才故太半是僥倖登科者而近來謬例專尙地閥雖瀛館淸選少無防礙隨其色目分排備數其文學優劣初不可否然則孰肯勞心用力勤於讀書如董子之不窺園者乎由是人才之滅裂莫今時若也至若明經科自是大比而三十三人之額自勝國始焉暨我朝設此科也嚴立其規凡七書純通者直赴殿試七粗以上者許赴生劃蓋古之擧子兼治講製而準劃者絶稀生劃者居多故時有苛矣六經難哉三場之諺矣挽近以來專取講經不尙製述故京華士人絶無以明經應擧者惟彼鄕儒自在蒙學徒能口讀背講諸經如誦已言若問文義無異面墻尙何望製述之可論乎此所以製與講判爲二岐而亦於式科只取明經又何望其博聞通識有可以談天下事者乎且宦路旣窄此輩甚多十年出六官止郞署老死牖下者如右所陳則臣未知朝家何所須而每於式科取此無用之文官乎明經科雖是大比而以此進身者不足爲國家之用則式科之設便是文具此不可不變通者也或曰先講而後製或曰半講而半製或曰必依光廟朝壬午戊子式故事間或捨講而取製云此皆不無意見然其本亂而末治者否矣應擧云者國擧之而士應之也今則使士自擧而不待人擧之何謂應擧乎應擧則才不才付人自擧則千僥萬倖紛然群起是故赴擧者多多而僞濫無以別也苟欲別之必減多爲少也欲其少也則必使應擧者無得自擧宜倣唐宋及皇明故事必選擇能文之士使之應擧京則令大司成與四學兼官各薦幾人鄕則令觀察使與地方官極選文才錄成都目以定其應擧之數則士之善文者外凡遊惰不學之徒饒富買文之輩初不得與於其選可以絶場屋雜亂之弊而亦豈有不文倖第之患哉欲革科弊則此爲端本之道也大抵講製之分其來久矣只事經工者猝難以製述入格專治程文者亦難以七書應講勢有相礙恐不得容易變通而今我聖上蓋常洞燭於科弊而必欲矯革之只行式科罕設別試凡士之專於製述者鮮有拔身之路此必分講製而竝試然後可以無偏於選才之道矣夫茂才明經始於漢之文帝而自學校試取非如我朝式科之制也顧今館下齋與四學選置明經儒生似倣漢制而又設殿講此亦取明經之路也今若因此而稍廣其規每於歲末依通讀之例試取明經儒生限六十人分處於館學必於四孟朔設行殿講每取二人則一年所取爲八人一式年之間自殿講而登科者爲二十四人此與漢制相類又不必別設明經科至於式年小科初試數額本多不必加取大科初試比前加數而初試入格後咸聚京師小科則依前講規而大科則四書三經臨時稟旨如殿講某經落點之例則爲士者必讀四書三經然後可以赴擧誠如朱子貢擧議中九經輪講之法矣不必背誦抽栍臨講無誤音吐能通文義者許赴會試而會試之規亦依增廣之例設以兩場而初場則賦表終場則策文限四十人取之而或慮專取京儒則試券題頭書以京鄕如皇明之制半取京士半取鄕儒則此爲公選之道而明經與製述竝得其進而無偏廢之歎矣以此定制三年一比之外不設別科則科制不雜士習亦正矣苟如是則士之登科者皆可爲兩漢之五經博士亦能兼唐宋之賦表策豈復患明經之文具別科之倖濫哉大凡人之仕宦以三十年爲率計其職窠分排於三十年中準此取人方是庶幾唐之劉祥道有是說朱子載於綱目矣今之內外官文蔭武窠不過七百有餘而三年大比則三十年爲十比其間取人足以需用必須節量存得此意毋至大過則國家之幸也學校敎育之策從古治天下國家之事無不在於學校而治天下國家之材亦無不出於學校古之聖王設學校以敎其民所以爲道德之基政事之本不可以一日廢焉者也是以古者國子弟子皆有定額而亦有秀士選士造士進士之名其目非一級其擇非一日故士無不學擇不失人及至進士論其賢否告于王而定其論論定然後官之位定然後祿之不率敎者屛之其規模之縝密如此嘗考宋制立太學生三舍法凡士之始入太學者謂之外舍生月課其業取其優等陞於內舍由內舍而又陞於上舍其中學行卓異者主判直講薦于中書而除官此與周制相近也迨乎後世所用非所敎所敎非所用然則古者學校之法於是乎弁髦矣且以我朝之學制觀之一登進士始入太學無所隷業徒費虀鹽而亦有殿講與館薦之規故擧懷希覬紛然群處少無行檢專事躁競太學首善之地固若是乎以此之故鄕黨自好之人京華閥閱之士羞與爲齒不肯居齋而或冀其齋薦臨時乍留焉或爲館試只充圓點而已則國家培養多士導之以倖門若是不憚何也是以虛文日繁實蹟日減求其道德自負經濟自任者則百不得一焉然則所謂學校者姑視爲粉飾太平之一事而少無益於興衰理亂之政可勝悼哉如欲變其積習祛其宿弊則必先端本然後可正士趨而其端本之道惟在於導率之得其宜臣嘗攷皇明舊制在京府學生員六十人在外府學生員四十人州學三十人縣學二十人卽於各學官舍講習誦讀故士多力行而無浮夸之習今雖不可頓如其數不妨彷彿其意而少爲擴充先之以德行輔之以文藝以此定制而每於歲首大司成與四學兼官會同相議極選生進中有德行文藝者使之居齋隷業論孟庸學爲一科詩書易爲一科周禮禮記春秋爲一科綱目及宋明史爲一科每三月一科合十二月而爲四科矣四科而優等者循序以陞而且有行誼卓異始許齋薦而官之則此與宋制皇明之制相類而其得選於此者所習非一書之偏所積非一時之功方是爲鴻儒碩士以之需於世而無適不宜則何患華國之無其才乎惟我聖上眷眷於作成人才乃於御極之初誕敷右文之治創置內閣抄選文臣之年少聰敏者試製文字遍及各體課講論說不越經傳誘掖簪紳無異韋布則勸奬之方至矣盡矣而詩曰思皇多士生此王國濟濟多士文王以寧今之所謂文臣此皆生國之士釋褐立朝者也然則至於代詞命而參記注備顧問而資啓沃罔非其職而挾冊登筵討論經旨者見識鹵莽無以當聖意故於是乎乃有抄啓而勸勉之擧矣若於學校之地素養俊秀之士則自此登庸者皆可爲龍圖學士何必復加抄啓而勉以縫掖之科程耶莫若改定學制嚴立科規以正士習初無僥第則可見思皇之盛必致以寧之效矣太學之外又設四學者此亦三代之制也古者帝入東學上親而貴仁帝入南學上齒而貴信帝入西學上賢而貴德帝入北學上貴而尊爵帝入太學承師問道四學之於太學相關切如此國初設置其重且大何如也顧今屋廬荒頹墻垣毁缺傍通閭閻故時設庠製而亦多自外製呈者敎之無素至此而無餘地矣當初建學之意豈亶然哉今宜繕修四學齋舍增置養士之具敎授一員外各置訓導二員使之輪次直宿與他司同例凡都下遊學之士另加掄選分隷四學每十人居齋三年一比之間以三十日爲準各有隷業又以墨義十日一隷毋過二百字考其得失朱印爲證送于成均及至小科初試據此錄名而不三考則不錄外方則每於三四邑定考官三考亦如四學之例許赴於監試如是定制不使違越則京外之儒生應擧者豈復有如前濫雜之弊哉大抵內之館學旣不足以培養人才則外之校院尤可寒心列邑書院之建不惟尊師而尙德而已亦可以儲養志學之士而但不設師長故儒生相聚放意自肆無所矜式不見藏修之效國家設立之本意必不如是而今之議者或詆書院以爲可罷此則出於憤懟非正論也蓋外邑之建鄕校與院宇厥惟久矣昔漢之武帝因文翁化蜀令天下郡國皆立學校皇明正統年間添設南北直隷御史一員提督學校此皆古聖王敎人之制也按周禮黨正州長各掌其黨之政令敎治考其德行道藝糾其過惡而勸戒之所謂黨正卽一黨之師州長卽一州之師古之州黨皆有師則豈於校院而無其師乎昔先正臣李珥陳疏乞於書院依中朝之例設洞主山長之員薄有俸祿如童蒙敎授之例擇有學行可爲師者及休官退隱之人使居其職以責導率則其敎育之效必有可觀而他日國家之得人未必不資於此其言固可用也備邊固圉之策傳曰無敵國外患者國恒亡故善爲國者當平時常若大師壓境方是百全兵可百年不用不可一日無備隣國動靜有不在我而我方偸安彼忽闖窺將何以待也故伏兵劫衆暗寇傾國勢有所不及也然則其所以捍圉衛邦先時備豫者果何如哉倭寇則自元兵攻馬島而始自麗季至國朝中葉爲患愈酷矣壬癸以後倭亦悔禍約和罷兵苟禦之有術其將妥帖也至若西北二邊只以豆滿鴨綠爲其限朱子論天下三大水鴨綠居其一然不過其流之長耳非謂天險有可恃也江渭義龍之沿江而守六鎭三甲之接壤而居者彼疆此界人烟相望則今以一衣帶水限於南北而謂不敢犯乎昔渤海之亡爲遼所迫太子及兵民數萬悉投於我而彼不過弱隣仰我者故不足爲患而契丹之亡餘衆無所歸亦投於我而此非渤海之比故自忠原以上無不蹂躙慘毒卒藉蒙古及東眞之勢三年而挾攻僅滅元世祖時哈丹自鐵嶺入春原之間剽掠無遺亦賴元興師來掃及元之亡納哈出大入而幸賴我太祖大王之神武驅而出之皇明之興紅頭賊又無所歸陸賊自遼入水賊迫于西海故其時奔避於嶺外之福州四年而底定蓋自中古以來天下用兵常在西北而國小力弱寇賊之避亂者往往爲患前鑑班班竊恐一朝患生所忽則將何以禦之乎北邊無變則已如有變則必先受其鋒今之議者惟以六鎭爲要然此特邊境之憂也莫如咸定諸郡之爲急蓋咸定諸郡與三甲相通而三甲水皆北流又與廢四郡接近麗時納丹之入豈自六鎭來者乎然則咸關鐵嶺都無鎭守者非計也凡軍謀上將居中節制副將居外折衝雖有差失中權自在鍾城行營距江不遠北地雲暗烽燧恒絶若輕騎乘昏突至於城門未閉之前則控手就縛而已宜於行營只留副將沿江上下多置候望則可免倉卒之患也至若關西一路卽四通之地也是以丙子之亂自西塞而發然則如熙川之狄踰嶺嘉山之曉星嶺鐵山之雲暗城宣川之劍巖城皆可守也且武昌渭芮閭延厚州等四郡卽古之玄菟一城也論其地方則東西七百里南北四百餘里此有大於海西一路矣地廣土沃政合人居而何故廢棄也若以近接於彼界爲慮或致其生釁永作閑曠使之隔絶則北關之六鎭豈非切近於彼地者乎粵我世宗大王特命金宗瑞而開拓徙南民而奠居焉關市交通邊警永息此固已驗而獨於此四郡一向廢之莫曉其故也故判書臣金安國果有厚州鎭先設之議此豈無所見而然哉大抵鴨綠一水出於白頭山逶迤西流則天所以限南北也顧玆四郡處於鴨江以南七百里地方如彼其大尤非六鎭之比也況今此疆彼界自有定限而旣無寇掠之患又絶侵犯之弊宜於此地闢斯土地俾民爰居沿江上下絡繹相守則此固爲邊方保障之策矣至若三水一境僻在鴨江上游而居民不過九百餘戶也土瘠民貧不能聊生況且佩印官之在於境內者竝與本官而爲十二矣許多邊將羅列於江岸其所管鎭卒多者五六十名少者二三十名此已不成貌樣莫可禦外寇則不足有無於邊守也且邊將之月俸不過若干耳牟大麥之屬而已此以軍門久勤畢竟所得如許薄地則一分肥己非所可望三年滿瓜莫資回糧其勢不得不誅求於鎭卒而所謂土産只有貂鼠也此猶難捉而以貂以鼠勒徵不已故疲殘鎭卒莫能支保讐視邊將終至逃散其何以得力於捍衛邊方乎此宜變通而其策無他惟當以小相合然後殘鎭可罷冗官可省臣謂廟坡合於別害江口合於神方自作仇非合於魚面舊乫坡合於新乫坡小農浦合於羅暖仁遮外合於本府鎭卒稍盛鎭況稍優內而可供邊將外而可禦寇盜至若三水一邑之民亦可安堵居生今宜下詢於曾經道臣帥臣中有識慮者審其形便然後斷然變通以安邊民可也關防設置之策我東形勝三南環海北方險阻而迤西一面蕩然無藩蘺之固惟海西京畿之間有靑石谷此無異於井陘之險也百濟辰斯王二年設關防自靑石木嶺北距八坤城而抵於海至今千有餘年無所憑據海西關西之間有銅仙嶺句麗榮留王十四年築長城千餘里十六年而功畢我朝之文宗二年復築棘城此其地也高麗德宗二年築城起自西海東傅于永興此未知利害之何如而莫非可議者也至於靑石谷則距京城一百七十餘里而此實天險之地也若如鳥嶺之築城置一鎭將而守之則實有萬夫莫開之勢儻於此地早爲設險則丙子胡騎何敢如入無人之地乎自銅仙而至靑石自靑石而至京城直驅無礙引至都下然後思所以防塞而其勢末由何其拙謀也今宜特設關防於靑石谷以爲鎭守則外寇未易突入或有闖發者而徘徊關外彌留時日其間京城之守備益固矣近來朝家不無西顧之憂猶且築城於臨津都不如靑石谷今若設鎭而防禦分京畿左右道左屬之南漢右屬之松京以截靑石一路海西之兵以截銅仙一路則皆爲京城之外援則外寇何敢輕犯乎嶺南之自東萊登陸者直抵鳥嶺而無一防阨故壬癸之亂列邑瓦解此其已然之驗也夫密陽之鵲院亦是天塹之地也左右石壁削立中有大江依山緣江僅通一路此無異褒斜之谷也粵在壬辰密陽府使朴晉據守此地而賊兵緣崖攀木繞出天臺巖故朴晉不意見賊恇怯奔潰蓋自鵲院緣山東距十餘里有天臺巖兩邊山勢巉巖中間地形平穩周廻可將十里許而土肥泉甘四圍高山之上結作一局眞可謂天作山城之地今若築城於斯以爲防守而出一枝兵把截鵲院則此實東梁以西之第一關防也且鳥嶺之築城鎭守者蓋出於懲前毖後之計而近者又通一路於尙州西原之界又開一嶺於聞慶槐山之間此爲嶺湖往來之捷徑故凡商賈行旅莫不由此二路而不由鳥嶺然則鳥嶺重關反作空地是豈設鎭爲守之本意哉今宜嚴飭聞槐淸尙等邑設禁於二處捷路毁去酒店毋使行人往來而長養林木不得侵伐不過十年可成天險不通行人然後鳥嶺之關防始可恃也軍制變通之策古者寓兵於農稅歸經用賦歸軍兵出兵曰賦者是也兵農分而養兵始焉國初外設鎭管內置五衛輪回遞番必立本軍不用養兵之制其後有騎步兵城役之事遠外軍兵裹糧有弊使之給價雇立始有徵布之規壬辰亂後創設訓局於是乎徵布而養兵其所屬元軍爲五千有餘此則以民養兵也其後又設禁御兩營而地部之稅入又多減縮至於守禦摠戎二廳只設牙兵定以私賤置於畿甸且徵保米而立番將校以此接濟所謂牙兵只存其名目不足有無於緩急者也且外方之各營各鎭私定軍卒與軍官西北尤甚雜亂私俸錢布私養軍校者不知其幾何通計國內之財力歸於軍兵者十居八九此朱子所謂民力窮於養兵而孫子曰養兵之國必貧信乎其言之有徵矣顧今軍兵料布每患不足推貸牽補則旣乏一年之需矣焉有三年之蓄乎脫有當亂而調兵運餉則雖有如漢之蕭何者無以給其饋餉其可望莒卽墨之保守耶第念都下之設營養兵雖出於重門待暴之計而溯其已驗之跡則一隅偏小之邦未嘗有兵力之可賴壬辰以前昇平已久恬憘成習而倭寇之變出於不意亦關國家之厄運伊時雖有三營之兵亦無以當其鋒矣至於仁廟朝丁卯金人以姜弘立爲導而來侵此非强寇而其時以訓局之兵不能迎擊未免沁都之行幸至若丙子之亂有關世運莫容人力而甲子适變便同狗偸然亦不得守此都城遂致天步之播越以此觀之雖以國初五衛之兵足可扈衛而謹避何必設三營虛養軍校徒損財力乎粵在顯廟朝特軫此弊果爲變通而不善擧行軍額尙多朔料不敷此豈因循而不思善策乎大抵兵家之勝籌不在於衆寡而惟在於得人和故武王之臣三千而必興商紂之軍億萬而必亡此宜有國之監戒者而我朝訓局之軍置以五千二百無已太多乎昔唐之府兵有上中下三等千二百人爲上千人爲中八百爲下甲冑與裝糧使之自備而無養兵之費以中國之大三等府兵不過三千而亦無養兵之費則況以我東之小邦置五千軍於都下猶且養之則安得無財竭之患乎今若限以三千抄其丁壯汰其老弱務置精銳衛護都城則玆可謂國富兵强之術矣漢制只置南北二軍蓋南軍以衛宮城乃調之於郡國北軍以護京城乃調之於三輔我朝之禁御二軍卽漢南軍之制也其遞番宿衛亦唐彍騎之法也然而鈍劣之鄕軍也輪番於宮城內外者豈不疎虞乎若有臨亂用兵之時則在鄕之軍未及招集禁御兩將之所領者只是上番六哨而已此何以當亂而禦敵乎今若一依訓局之制禁御兩營之軍自五部而募得各置一千五百名每番以五百人入直分以三番則此皆强兵銳卒實非鄕軍之比也兩營之軍合爲三千都監之軍亦以三千則都下置兵竝爲六千比諸唐之府兵其額已倍矣緩急可恃而至若鄕軍勿論元軍與保人以米以布收納於該營以爲養兵之需則似無不贍之患矣仍以其鄕軍竝與其保而編於束伍團束以置宜矣但禁營之別置大將不使本兵而兼之者亦非古制也武將一窠從今加出而營門冗費視古有倍徒貽其弊少無所益莫若仍其舊貫還屬於大司馬不可分而二之也至於守禦摠戎二廳之有名無實誠如上項論列當初創設只爲南北漢守城之策也其所屬牙兵皆在畿邑非如外方之束伍也太半是私賤充定而歲捧六斗米而已元無團束操鍊之例則雖有兵之名實無兵之用也推此兩廳本是外將而厥初只有胥吏軍官若干人以備奉行簿書之地矣中歲以來乃以地尊望隆之臣差出其使而規模張大儼然爲京中之大軍門一片都城分作五軍門然兩使之任不過備員而出入之際軍卒擁衛只爲觀瞻之榮耀而已不足爲國家緩急之用而軍校之糜費漸滋生民之膏血益竭臣未知國家何所須而置此無用之二使徒擁虛位乎此雖出於南北漢統攝之計皆在都城之內則何與於南北漢乎南漢蓋在於廣州而本府處於山城則朝家之置其府尹者不專爲廣州之府治而已亦使之主管山城收蓄軍餉以爲陰雨之備也然則其屯田所收之穀牙兵所納之米皆宜捧留於山城以補軍需是爲實政而不此之爲乃反別設守禦廳於都城收蓄錢穀盡歸冗費則可謂南漢保障之策乎此宜變通而終不變通者非眞爲國計而然也有識之竊歎已久矣從今以往斷然革罷然後以其守禦之任專付府尹主管山城與牙兵宜矣大抵南漢則天作山城之地也外而山勢壁立寇賊難攀內而地形平穩居民亦多故已於丙子之亂數月堅守而至於北漢則城裏皆是急峽而地旣狹隘勢甚傾仄軍兵莫可住接此非臨亂可守之地則當初築城已是失計而況以軍餉之穀亦有糶糴之例此爲巨弊近畿之民無以支堪且其倉庫不在於山城之內脫有不虞之賊暗地突至先據其倉則其所蓄積反爲盜糧矣然則北漢之城決非緩急可恃者也摠使之設置尤豈不萬萬不緊者乎此宜革罷而旣築之城今不可毁去然不宜置軍餉徒貽民弊竝爲釐正而其屯田之穀牙兵之米盡爲移屬於禁營以補軍需可也魚稅革罷議三南沿海關防之地設置統水使及邊將者蓋所以偵探寇盜之潛海而來者有以防禦之也然而自設均役廳以後凡魚鹽船稅皆屬於均廳故商舶之往來者憑藉於均廳納稅倚以爲勢莫敢誰何此便是化外之民也粵自勝國至我朝倭寇之海陸出沒沿邑剽掠者無歲無之至如嘉靖年間有近海之凶徒逸囚小民之困於徭役者相率爲盜亦以金冠龍袍稱王島中昔在燕山朝有海浪賊竊發於近畿此則西南洋之小島也田霖趙元紀等往殲之蓋海寇之患自昔然矣近年以來沿邑連値凶荒民窮已極流丐甚多且有干連逆獄竄配海島者不知其幾何則安知無綠林之嘯聚乎脫有孫息鄭芝龍者出於其間白衣撓櫓有若商船之等往來而不時到泊於京江將何以待也今以魚稅付於均廳以資經用殊不念敵國之生於舟中此可謂征小利而忘大患也且魚鹽稅之當初所收爲十二萬二千五百兩零而鱗次頉減今不過八萬兩此其故何哉大抵十數年來魚業大不如前浦民無以計活終歲求魚雖不足以當其稅然初旣尺量定稅加減不得一向準捧是以舟人漁子無以堪當其所使船隻或至朽傷則不爲改造呈于地方官俾之頉報于均廳仍以永減於稅案故稅錢之減縮爲四萬二千兩零則此後數十年又未知餘者幾何此不足有無於軍國之需而其利害得失果何如也從今以往特罷魚稅依舊還付於統水營地方官略定其稅毋得濫徵則海民亦可以安居爲業而且其商船之往來者無不關由於地方官與邊將此可爲備盜防患之策矣至於鹽稅則與魚船有異蓋煮海爲鹽非如捉魚之難也且以禹貢之制觀之靑州貢鹽則鹽之貢自古有之而三代之時未有禁法矣齊之管仲始開鹽禁以奪民利漢之武帝置鹽鐵官而鬻之唐之劉晏爲鹽鐵使而稅之亦以宋明之鹽法考之莫不有鹽倉鹽顆而其稅所入居天下財賦之半然鹽之利可謂博矣我東八路之沿海列邑無非煮鹽而許多浦民以此爲業則量宜收稅固非勵民之政也至如魚稅則魚在深溟以網以箭捉之甚難且自收稅以後魚産至貴海民失業臣嘗待罪於萬頃縣令也聞於浦民則皆以謂本邑之古群山扶安之蝟島靑魚所産也古者百級之直不過二兩錢而今則雖以三四十兩錢不得貿百級靑魚云數邑如此他道可知以京裏魚廛觀之靑魚之鮮有買賣亦已久矣而人皆曰自均廳稅魚以後魚産絶貴云然則魚稅可罷而鹽稅可捧也江華府三道統御使變通之策沁都一府可謂金城湯池也粵在丙丁之亂雖致陷沒之患此則人謀之不臧實非天險之不固也當初置水使於喬桐設防禦於永宗者豈無以哉若於當亂守城之際或有外寇侵犯之患則喬桐永宗領其水軍聲勢相連左右挾攻使不得臨衝於沁城者也然則兩鎭之設誠以是也況且喬桐卽沁都之咽喉也若自喬桐以固防守則外寇初不犯於沁都也然而向來朝家無端變通以留守兼三道統御使而特罷喬桐水使以其戰船移泊於江華浦口而及其潮退之時船不浮水若値臨急使船之際未及乘潮則便是無用之物也脫有外寇先犯江都則此際只俟外援之來救而水軍與戰船旣非喬桐之所管則雖欲爲援其勢末由然則留守所兼雖是水陸軍都大將以其一身何以統陸軍而內守亦何以領舟師而外禦乎戰船則反資敵留守則只寄虛位束手無策坐待其陷而已此必然之勢也是以昔人之所以設置水營於喬桐者其計豈淺淺哉今宜仍其舊貫以其戰船與水軍還屬於喬桐竝與永宗以爲沁都之外援者亶爲上策矣武科防禦使禁軍騎士變通之策我朝之武科卽中國之武進士也皇明太祖設文武二科以廣求天下之賢才而應武擧者先之以謀略次之以武藝俱求實效不尙虛文我朝則不然科制不嚴雖以式科言之專尙武技所講者不過自願一書則一書之外安得以窺將家之門戶哉且武技蔑如或有代射而倖第者又有試射之偶中者則輒賜之第焉此固出於慰悅之盛意而此若多與之賞亦足以慰悅至於科第則不可輕授而且益失輦下精銳也是以今之武出身者不知其幾千而放倒廉愧百計鑽刺苟爲當路之所吹噓則腴邑雄閫次第做去然是豈近似於中林兎置之賢哉凡人之智慮必資於書籍故張良之運籌決勝亦由於黃石兵流也是以六鞱之中文鞱爲首武鞱次之然則取人之道不宜專尙武技必於式年大比武技準分者又以武經七書抽栍臨講能通文義者乃得被選此外勿設別科毋輕恩賜則豈有倖濫者哉近來閫任必經防禦然後始乃許通而此非古制也防禦窠窄武弁數多奔競之弊不可勝言而人雖不合如得片勢一經防禦平步閫帥有識之竊歎固已久矣至若遐方之寒疎者雖有頗牧之才鮮有與焉故湖南之不出閫任今已七十餘年矣朝家用人之道何其不廣也挽近以來專尙地閥已成謬例而況於用武之地何拘地處古之名將或拔於行陣或起於厮徒亦以我朝言之紅衣將軍出於鄕士錦南封君得於知印則其不可有局也審矣然則毋拘地閥惟才是簡凡武弁才器之可合閫任者廟堂與武將各別公薦節次進用則防禦奔競之弊自此可息閫任掄選庶可無礙矣且近來武科出身者亦以講射取才宣薦者付禁軍副末薦者付騎士過六朔後陞移初仕以此定式而人多窠窄故雖過數年不得入仕此旣納馬又備軍裝故貧寒武人無以堪當初不應試老於先達間有被選積仕多年能得實職者十不二三是以遐方武弁莫不解體皆欲棄歸至若都民之曾爲禁軍者失其料布無以生活則亦非都民接濟之策也且一二內禁軍皆是有地處宣薦者也蔑視三內禁軍不以同僚待之故轉成釁隙反爲仇敵則亦豈不有妨於同心衛國乎以今觀之初不如不爲變通之爲愈也從今以往禁軍騎士必依前規而爲之至若內三廳初仕之新參所費亦甚夥然故若非傾家無非債物及其陞六當爲守宰而家惟壁立債如山積其勢不得不逞其所欲殃必及民然則朝家官人之方不幾於誨盜乎此宜省減無過百金則亦可爲節財祛弊之道也水軍變通之策我國之水軍元非習水者也混居山野而特名目偶定耳高麗恭愍二年倭寇入陽川我軍皆成衆愛馬者見敗夫成衆愛馬者如今之雇卒也其時李穡疏曰平居之民不習水足未蹈船精神已昏一遇風浪則左顚右倒相與枕藉乎舟中之不暇欲其坐作進退與敵人賈勇難矣本國三邊控海島居之民無慮百萬沿海召募屢千之衆一朝可得矣其言儘可用也今之宜充水軍者莫如海上漁戶然其俗以舟爲家不奠其居無以統率其故何也人情孰不欲安居樂業而計活不如農人之有恒且官府之揫斂無藝故任遷東西苟爲姑息之計若朝家處之有術使之安堵編爲水軍則其候風順潮捩柁下碇之術豈不大有勝於陸民乎昔我仁祖大王下敎曰南方之馬性柔脆難用於戰陣凡南方牧場皆移於西北則其畜皆可用南方牧場許民耕食仍以其民爲水軍至於山郡水軍一切革罷則馬政與海防兩得其宜矣此豈非今日之可遵行者乎但浦戶之百種苦毒必釐正蠲減然後庶可安集勿使地方官科外侵漁而私奴則爲束伍良民則爲良軍有事則賤與良竝赴水戰苟如是則漁戶日增海防亦實而凡爲水軍者無非精銳矣軍丁搜括之策外邑之軍額充定近益苟艱尙不免黃口之充白骨之徵其故何也蓋以遊食之輩過半避役之竇亦多也一邑之內有士族焉鄕品焉又有忠順忠義官軍官校院生官吏驛屬公私賤柳器匠鮑尺癈疾之類皆在應頉況且近來人心不古俗習多詐無名之班歲加月增冒稱書房至老死閑遊者其麗無限而士族鄕品貴且鮮矣間有衣冠遊逸之徒混稱士族冗雜無賴之輩亦托鄕員蔬果苞苴之惠而得參衿錄鷄首錢貫之饋而圖出鄕帖忠順之類亦或變幻世系假稱族派期於免役至若良民富戶亦欲謀避軍保願付軍官此無定限又與官吏諸廳結爲契防納租免軍此皆違法之甚者也國家昇平旣久休養生殖人物之盛有倍於古而軍丁之難益甚於今者誠以是也惟其窮殘小民旣不及於軍官又不與於契防者盡歸軍役而一門之父子兄弟以軍以保皆不免焉甚至於一身兩役則無告殘氓之若是偏苦者寧不矜惻乎是以軍額只存名目所謂馬軍未能立馬而臨操貰去束伍未有根着而無不荷擔其何以緩急可恃乎此不可不變通者也今若行會於各道凡列邑之非士非品遊衣遊食者一一査出試以文武考其才藝而文武不當公然遊逸者降定軍役且外邑軍官定其額數無至過濫官吏契防一切嚴禁罔敢違越則良民避役之竇可以隄防矣俗所謂居士者卽常漢之稍實頑悍輩而謀避良役遁居佛堂有妻有子招朋引類出沒閭里往往草竊此則化外之民也今宜知委諸道毁去佛堂驅逐居士各歸故土則統八路而得閑丁者不翅屢千其於良民之役豈小補也哉外邑弊瘼莫甚於軍役而其矯救之策固不外於上項所陳若自朝家嚴立科條不使良民謀避軍役則豈憂簽丁之難得而塡額之苟艱乎然後擇其饒居者定馬軍抄其丁壯者充束伍則此可謂强兵銳卒而殘民疊役之苦黃口白骨之冤亦得以盡祛矣且有國之版籍錄其民戶而凡軍丁徭役皆出其中近者民習多詐必欲漏籍而免軍每當式年移徙于他邑者亦多有之故軍額難充亦以是也周禮有關節往來之法蓋民之移去也無關節則不得擅行者禁其私相往來也我國則無此法故式年移去之弊無所畏忌而籍外遊逸之徒亦甚夥然此邑如此擧國可知亦宜申飭外邑必依關節之法凡移去之民有本縣公文然後俾之許接而如無其關逐去不受此爲定制民皆知無公文不相往來則初不敢生意於移避漏籍永爲土着之民然則古者關節之法不可不行而此亦爲增戶口添軍丁之術也銀店勿禁之議夫地之生金猶土之生穀是皆利用而厚生則有國之所重豈不在於金與穀乎昔齊國之富强專由於鹽海銅山蓋煮海爲鹽鑿山生銅以之厚於生利於用故也我國之銅山鹽海亦不讓於齊從古設店而鑄得銀銅鉛者不知其幾處上而需於國用下而資於民産此不可設禁也明矣況且銀是輕寶而通用於中國故每於使行八包所齎者多至鉅萬燕京物貨以此貿來逐年如是國內之銀幾乎竭矣此宜益加生銀以贍需用而近來廟堂之議謂以銀店大爲民弊至於筵稟設禁而爲其鑄錢只許銅店若以銀店爲弊則銅店亦豈無弊乎臣則謂勿論銀銅俱無其弊何者若自朝家行會於各邑使其銀産之邑鑄銀上納則地方官不得不調發役丁俾之鑄銀廢其農業則誠爲民弊而朝家只許有銀處設店則富商大賈各出物力募得傭人而無土不農之民願爲店民聚居其地掘土鑄銀納稅於地部與營邑隨其所餘歸於物主而無土之民亦賴以資生則可謂公私兩利何謂民弊乎臣居在草野洞知其銀店之無弊玆敢仰陳伏望殿下特許廣設銀店俾盡生財之道得以利用而厚生焉都城守禦之策易曰重門擊柝以待暴客夫城池之設所以待暴而禦敵也中國常謂東人善城守槪以見敗於安市而有此說也我國之山城島堞關阨相望而惟緩急可恃者莫如南漢與沁都也然而皇輿播遷僅支數月之守虜船飛渡竟致一朝之陷以此觀之南漢沁都亦不足恃也昔我仁祖大王嘗歎曰大凡被兵之國外方雖蕩殘根本堅固故終不至敗亡也我國則少有兵亂都城先潰公私之積皆付敵人甚可歎也惟我聖祖適値艱屯之會屢經兵燹之禍稔知此弊有此下敎玆豈非懲前毖後之謨乎大抵都城之形勢南北則一夫當萬東西則雖卑薄其周遭之廣莫如都城軍兵之蓄亦莫如都城而宗廟社稷之所尊奉人民士女之所依仰則孟子所謂效死勿去者豈非都城乎遼陽小築負山自固則唐師亦退紅衣將軍獨守殘城則倭寇莫犯況以都城之壯軍兵之衆豈有難守之慮哉第於築城之初不設雉堞者實有欠於守內捍外之術也今宜特令軍門加築雉堞千雉百堞把守相望則敵人登埤可以防遏而惟其倉庫之設置於江上者非計之得也脫有不虞之賊倉卒沿海而至先據江倉則其所蓄積反爲盜糧然則都城雖固軍兵雖衆無以運餉自致飢乏此與無城無兵坐而受敵者等耳其可謂桑土綢繆之智哉顧今城裏之設倉不過惠廳均廳守禦廳而蓄積不多倉舍半空此外又撤江倉移設城中閑曠之處然後凡漕運之穀盡爲捧留於此以之頒祿而放料則在平時無甚緊關而若値亂世當取諸城中而用之如欲守城而制敵則此爲上策昔趙之晉陽齊之卽墨不過一大縣而當其敵國之來攻也竈蛙而不叛火牛而能戰終致存趙而恢齊以此觀之必得人和然後方可以賴其地利矣我東之八域生民孰非邦本而至若都民則衛護宮城昵侍輦轂其爲本於邦家尤爲切近而關重矣此宜另加懷保大得歡心則自然有親上死長之義而可以效守城禦敵之功矣然而都民之生理近益艱窘至若貢市諸民無以上應國役下資家計其勢難支則豈云邦本之克固乎凡都民之種種弊瘼一一釐革俾之安堵居生則始可以本固邦寧而近來城內大家舍或斥賣於軍門取其石材至於毁撤而址基仍以空曠閭閻漸至蕭條此非盛際光景也亦宜申飭京兆與五部知委各坊洞任毋論家舍大小勿使買賣而毁去則撲地閭閻永世全盛此亦爲固本守城之長計也軍器精備之策古人有言曰卒不可用以其將與敵也器械不利以其卒與敵也故將選卒鍊而所以勝敵者在乎兵器按考工記弓矢桃函之職稱量審察莫不有程度危事凶器不得不愼此聖人之遠慮也昔宋神宗設監講究制度著爲式百餘卷其事亦詳矣岳武穆只以五百殘兵能制十萬胡騎此無他惟背嵬甲麻札刀之力也然則兵家之勝籌莫利於器械也顧今京營與外邑武庫之藏未有精利而完實者箭羽多落鋒鏑不備弓弦蠹絶筋骨相離至於鎗劍旂銃之屬無不濫惡如許兵器將焉用哉朝家非不申飭而有司一向怠忽此弊外方尤甚帥臣或當巡操不問器械之利鈍軍卒之壯弱只視邑宰親疎或使幕裨摘奸軍器故守令與該色不無行賂於裨將只爲無事過巡之計以此待敵不幾於棄其帥乎今宜各別行會於諸道兵營俾之嚴飭管下列邑凡係兵器隨頉隨改而亦於巡操時帥臣親自點閱考其勤慢以爲賞罰之地豈無其效乎按月令物必勒其工名將以考其功過而以爲賞罰之也其意思周密如此若令物物誌刻雖久遠之後追罰其主者則必罪一而勵百矣馬政修擧之議物有雖微而寔係國家之重計者豈非馬哉養馬所以備武事而壯王室也竊稽古來馬政漢人牧於民而用於官而唐人牧於官而給於民宋朝則始也牧於官而後乃畜之於民又其後則市之於邊皇朝則兼用前代之制在內地散之於民卽宋人戶馬之令也在邊地牧之於官卽唐人監牧之制也有國之馬政從古如此而嘗聞國初牧場之設百有二十蓋爲養馬之所而漸次許耕今之餘存只在於南方馬政之不修未有甚於近日訪之南土則耽羅之畜無四歲留者駿産殆絶訪之牧場則牧官瘝職牧吏偸損輒取人家騀駊䮄駒必充其額至若列邑之分養馬不過疲癃款段而已則此不但地用靡需騎士闕乘將何以急難之用也麗時尹灌之敗於北也奏云臣所以敗彼騎我步不可敵也於是有神騎之稱矣顧今京營之馬皆云比四五十年前不啻小弱外邑雖騎士其實無馬操鍊之際率皆借馬存之何益凡任牧之官皆以猥雜賤品善不爲升擢惡未必坐罷不過苟延時月專事肥己剝割牧民罔有紀極而至於駉牡騋牝之美未嘗屑爲則馬政之不修其勢然矣從今以往監牧之官各別擇差亦依守令殿最自本道考其勤慢嚴其黜陟其尤著者爲守宰不職者必流竄則大有其效矣忠孝烈褒旌之議歷代帝王之治莫尙於堯舜而其爲治之本不外乎愼徽五典敬敷五敎也洪惟我朝列聖相承文治蔚興修明五敎導率民庶越在先朝博采古今三綱行實之表著可法者圖形記實輯成冊子頒降八路使兆民觀感而興起焉玆豈非風化之源而王政之所先務者乎漢臣韋彪有言求忠臣於孝子之門凡爲人子者苟能事親而止孝必將事君而盡忠韋彪之言誠以是也顧今世變層生亂逆接踵宜於此時褒奬忠孝激勸風俗使一世皆知朝廷之美政務盡乎忠孝褒旌莫不欽艶爭思矜式則傳所謂興於孝者其在斯歟凡外方之忠孝烈卓異者皆欲表章旣多士林之呈狀亦有道臣之論啓而儒狀則自外阻搪初未登聞道啓則或下該曹反歸防塞其何以敦彝倫而樹風聲乎惟我聖上臨御以來凡係褒忠奬孝之方靡不用極毋論子孫與多士凡有上言者勿令拔去竝爲回啓而近來新定式例令本道待歲首以爲査啓之地此亦延拖歲月終欠誠實臣謂凡爲忠孝烈可褒可旌者不待歲首毋拘數多隨卽狀聞以旌以贈遍於鄕里則民俗可以感化而天彝可以敦敍此爲王化之源也徭役變通之策凡有天下國家者不能不役乎民然役之爲法亦屢更矣三代以來役法莫詳於周必先均其土地以別其寬狹饒腴必稽其人民以知多寡虛實必量其人身以知其强弱老少必驗畜産以知其貧富有無有夫有婦然後謂之一家年富力强然後謂之可任夫任徭役者必皆少壯之人而丁多家給者也孟子曰有布縷之征粟米之征力役之征君子用其一緩其二用其二而民有殍用其三而父子離此據周制而言也古制雖不可考後之善述者惟唐人是也其法有田則有租粟米是也有身則有庸力役是也有戶則有調布縷是也每歲定役二旬不役則日爲絹三尺謂之庸隨其土産斂以綾絹絁布謂之調有事而加役者旬有五日則免其調三旬則租調俱免其曰用一緩二者何哉或水旱癘疫民不能遂其生則常寬而假之俾有安保也有宋之役法亦屢更而淳化中有差役法其誅求無藝故因轉而爲顧役此熙寧以來之法也其弊也用錢日輸苦役如故因轉而爲義役此中興以後江浙民戶自相爲謀之法也其弊也豪强專制寡弱受凌故復反爲差役蓋以事之便民者觀之顧便於差義便於顧然至於義而復有弊也則末如之何已三代役法洵不可復追矣我國之良役蓋倣庸調之制而當初不過免役之布也一夫二疋之徵可謂甚重而仍成謬例窮殘小民無以支堪故變通之議厥惟久矣而此如減半則無以給代因循不變矣惟我先大王深恤民瘼特減一疋爰命廟堂講究善後之策而伊時主事之臣亦不能仰體德意痛祛弊源畢竟給代者旣非天降而地産也亦出於民戶此所謂破東補西奪此與彼者而生民困瘁去而益甚古者二疋之納也不過四五升麤劣者而今則各鎭番布必捧以六七升精細者故其一疋之直亦等於古之二疋情錢則依舊結錢則加捧一減一增爲惠幾何至於魚鹽商賈而無處不病物價騰踊民窮益劇誠非細憂也今之收布始不過放番身役則以此布充此役足矣若使轉作日用經費則雖一丁三疋終有所不足之地矣昔宋人變差役爲免役則必有雇役今雇人月受二疋則十二月而二十四疋矣均廳之每年所捧錢與米布當其雇價而其餘剩不知屢十萬則將何所用也大抵軍國經用皆出租賦兵興百需仰給度支此有國之通例未有聚斂於戰士而爲國用者夫軍卒之入衛戍邊法之正也免役納布法之變也假使當初法守其正軍皆赴役則布之足不足非所可論也今免役之布需諸雇役之外而猶患國用之不足不恤民産之殫竭是猶截趾適屨追欲喪軀奚其可哉是以淸城府院君金錫胄獻戶布議擬改軍制而未果行矣昔晉悼公用魏絳策行之朞年國乃有節遂成伯業此有國之可鑑者也顧今國家自搢紳大夫至韋布下賤莫不以民窮財竭爲殷憂而至於國之費用依舊不動至欲取閭井之間爲彌縫之計其所猷爲未嘗一毫及於損上今雖減布而軍額無減故漁奪殘民爲弊自如又添選武而納布之役尤增騷擾加徵結錢而薄土之民亦多流離寧不哀痛哉此若推本而言則良布者國初五衛時未有則其創不遠也未創之前國用何如一邑之內軍色多端而如新選之類必後來之增益未增之前國用何如其必百事無闕行之有裕而獨不念及於未有此物之前只紛紜立論於轉爲雜用之後乎凡事仍舊則雖弊而無怨違衆則雖便而多謗況此革舊而不便者乎今之議者皆以謂減軍額三之一然後可以祛白骨之徵黃口之充而至如選武與結錢之名色皆可罷也或以爲先朝之所變通者可遵守不可變改此有不然者且以宋制言之始以差役而爲顧役又爲義役而不便則復反於差役然則其不拘於祖宗朝定制而隨時變通只爲便民之道也今宜特減軍額且其不涉於兵事者悉皆蠲去則不必別設均役廳竝付地部以爲調度可也西南山郡邑還穀變通之策外邑之設置還穀者本以需軍而不足以待變本以濟民而只足以害財何哉我國之外邑旣無城池雖或有之殘壘敗堞不足以禦敵故敵至則民皆逃散雖有倉庫儲蓄不過齎盜糧耳粵自國初有此還穀而以其耗條歸之本邑凡有逋欠及流亡者以此充數矣百餘年前因金應祖之疏奪其耗以作常平廳穀所謂耗者雀鼠耗也始於五代之時不如是則無以充鼠竊之縮矣今也有京耗營耗官耗而京耗中有賑廳常平軍資之別營耗中有監營統營兵營之目各自準責以爲用道每於春糶其鼠竊之朒則用小斗而彌縫之其實則國耗之也畢竟受其害者民也是以元會與營穀耗上生耗耗剩轉滋京耗添作元會逐年生殖營耗必於市直騰踊之處待春發賣而多取於沿邑偏留山郡故山郡則雖斗小之邑還穀多至屢鉅萬貧民之受食初無限量亦於富戶而勒授以爲取耗之計小民終歲勤動所收幾何多者十餘石小者七八石而其受食還穀則殆過數十石矣當初秋穫者旣不足於還納故不得不斥賣産業而猶有不足則勢不獲已末乃逃散國穀不可虛錄守令期於準捧多發將差沒里徵督而民已逃矣戶已空矣至徵無處侵及其族如無族屬則移徵其隣鞭扑狼藉隣族俱困村閭景色如逢亂離以此觀之還穀者非活民之劑而病民之囮也里無甔石之儲邑有露積之盛終只爲猾吏蠹食之資貪吏牟利之具不惟加分取耗而已乃敢犯手於元還中直爲發賣假如一石租之直爲二兩錢則先取一兩歸於私櫜以其一兩勒給於民戶使之待秋備納一石租此所謂近來名以錢還者也守令如此倉色效尤迎合官意陰濟其私必欲賭取高價擇出精實之穀盡歸發賣之私其餘在者半是空殼不完石而已以此分給民無可食欲爲斥賣則一包租之價不過二三錢故監色輩仍卽貿取旋留庫中以充其偸竊之數且其石包之太不完者或雜以塵土矣民其受此果可爲農糧乎國其恃此亦可爲軍餉乎然而終必勒分於民戶捧以實穀難支者民也可哀者民也大抵還穀創置之初只設一倉於邑內矣今則列邑之加設外倉大邑則六七中邑則四五雖小邑而亦有二三則其穀數之多視古不啻倍蓰而至若牟麥之穀不可爲農糧也又不可爲兵食也且其還捧每在農時故其爲民弊尤有甚焉此皆因循終不變通則雖堯舜爲君稷挈爲輔斯民之倒懸無時可解矣昔隋之大業年間倉廩之積可支五十年則非不富矣而無救其亡此有國之鑑戒者也顧今生民之弊瘼不一其端最難堪者莫還穀若也如欲變通而便民則豈無其策乎今宜特命兩南道臣較量列邑之民戶衆寡穀數多少俾之裒多益寡以爲平均之地而區別大中小邑定其穀數大邑七萬石中邑五萬石小邑三萬石以此爲限而折半分留當年耗條則毋論元會與各營穀待春作錢京耗則納于地部以補經用營耗則歸於該營以爲用度其元定穀數之外無復滋殖而加蓄且營耗則毋論沿邑山郡通同發賣不爲偏留則積弊可祛殘民可保玆豈非今日之急先通變者乎今之議者或以爲還穀不多則無以繼給農糧此則不審於利害者也蓋民之産業貧富不均而無土之民竝耕富人之田亦皆作農秋有所收苟無自官攘奪歸之還穀則以饘以粥資其艱食亦能取其家中而用之雖或不贍延至麥嶺可以爲農何待農糧之助給而有名無實乎今乃不然以其無限還穀不惟濫給於貧民亦爲勒授於富戶此不過取耗之術也況此所納者十七斗而所受者未滿十斗所納者無非精實而所受者輒皆空殼又或有遠於官府者則其所受之穀太半消瀜於往來之費其有補於農糧者幾何哉臣嘗驗之閭閻其忍飢不受者恒存而樂受者皆破何者得債則濫濫則竭不得則餒餒則節古人所謂不如常平者也朝家之設置還穀只爲軍餉而今則爲貪汚牟利之資且以臣所居邑言之居民不過四千八百餘戶而還穀則多至十萬石矣雖掃盡境內之地出無以當此數而及其還糴也初頭所納可謂精實而捧之未半民已傾家歲且垂窮此若未捧無以磨勘而守令與監色必當其罪故惟以準捧免罪爲計勿論麤劣有納必捧此則純然空殼也以此還分色庫輩從中貿取以爲實殼換出之地民或有生憎於官吏之爭貿憤然持去披見石內全是虛殼故旋卽投棄於路傍空手歸家相對噓唏此則昨年春間繡衣之所目覩者也今若定其穀數如右所陳則可革其弊伏望聖上特軫還穀之弊若是孔棘亟令廟堂及今變通以安生民以固邦本焉田賦摠論夫國之本在民民之本在食食之本在農農者天下之大本也大本之所由生在於土地故古之聖王則壤而成賦制民産而資國用然則有國之所重田政是已我國之田最饒者其稅亦輕然民猶不堪其役何也中國則什一之外無他賦斂我國則不然公稅也官用也雜徭也結錢也皆出其中兼竝之家又從而分之蓋田之最饒者十不二三而至於斥鹵之地磽确之土土出甚少不足以當其稅然一例徵捧故民不支堪終至於廢耕流離寧不哀矜哉粵在麗季田政多紊賦役甚重民窮已極逮我國朝而猶未釐革矣惟我世宗大王分地六等分年九等隨其豐歉上下其稅上上一結收二十斗下下一結收四斗玆可謂三十而稅一矣其後因士卒廩料之不足加收一二斗此爲三手糧也又其後因貢制之變通加收十二斗此爲大同也各邑需用謂之雜役米而大邑則一結四斗而有餘小邑則一結五六斗而不足近來均廳所捧錢爲三十九萬五千兩零矣地不加闢民不加聚而隨時換名轉輾加賦民安得不窮乎蓋國之用財增之易如崩減之難如登以今視昔可知其失矣昔魯自定公始卽什二之稅後猶不足哀公問於有若有若勸行什一之徹公曰二猶不足如之何徹也對曰百姓不足君誰與足百姓足君誰與不足蓋魯之上世什一而亦足定公何故而稅二稅二而僅足哀公何故而不足乎公謂不足而有若知其當減者也凡取諸民有增無減便歸費用如漏危之不盈故反本而較諸什一之世則其濫冗可知也此不獨魯之爲然凡有國之通患且以有宋之田賦觀之大抵三變而每變每重國初爲最輕而自王安石創新法常賦之外靑苗免役之錢坑冶搉貨之利穕焉而出於是乎民益困而終致靖康之亂此後世人辟之可監戒者也今之議者上自卿宰下至匹庶孰不曰民窮財竭而殊不知民窮之本由於加賦財竭之患在於冗費然則有若之言誠爲對症之良劑也近來田政亦已多紊此必先爲釐正然後可以均稅矣宋之千步方田皇明之魚鱗圖皆在搜括不在民産而至若我朝之量田自有其制載在大典必於二十年而一量田者意有所在也天道十年而少變則地理安得不變於二十年之間乎山川或至崩渴陵谷隨而變改昔之良田沃土今爲反川覆沙而此係舊量不得頉減故白地徵稅亦多有之且於每年自地部責其新起而監營亦爲嚴飭列邑年分槪狀必捧新起故書員輩怯於被罪輒以幾結新起懸於槪狀然此便是六里靑山也於是乎不得不用奸於看坪仍其元田而挾加隨其火田而濫執以充新起之數亦爲潤筆之資則其爲民害可勝言哉若欲永祛此弊必依大典二十年而一量田則可免白地之徵稅亦無新起之勒定玆豈非惠民之政乎今之田制限以六等公稅隨而增減然水田廢則稅減旱田則無此例故薄土少收者懼不敢墾若使水田旱田同例而不賦於陳廢則必爲少失大得之歸矣蓋水田旱田饒瘠相懸而一等六等不過四倍若於六等之外又添一等爲至輕之稅則民必樂爲之墾田而生穀之土可以盡闢矣且國內田結之不屬正供者亦其夥然以屯田言之古之屯田必就荒野墾闢以裕國用如趙充國之省糧餉韓重華之當度支錢是也今之屯田與古有異自軍門或出貨占買良田或籍屬逆家之産而冒稱屯田則地部從而不責公賦故正供多縮此亦違理之大者若此類與民間買賣相似而其斂也與私田之稅同例則在民本非渠土與耕人之田者何別在軍門亦與富戶之占其半而依法納賦者何異此民與衙俱無所失而但中間少校輩鈐轄打弄者不願耳從今以往凡屯田之類皆屬地部其他海鹵藪澤之占墾者又其逆産之分屬各府者莫不準此則屯田自在而正供頓增矣夫堤堰司之設置朝家勸農之政也築堤而儲水所以備旱也築堰而墾土所以生穀也然而初無生水不得蒙利故任其毁壞仍以廢棄者間多有之民欲起墾則地方官諉以此係本司堰案自本官不可擅許作畓一切禁斷故生穀之土空然荒棄此所謂地有遺利者也且三南之沿海浦口亦多築堰爲畓之地而此非私力所可完築者故或請軍丁則道臣與地方官輒諉烟軍調發自有邦禁終不許施只以一夫一日之赴役爲弊而不以萬民萬世之蒙利爲計此豈古人生財之道乎昔故相臣閔鼎重爲沁都留守也築堰於船浦作畓耕食島民永賴今宜行會於諸道如有乾堤廢棄之處許民耕食又有浦口築堰之地給軍完築得以生穀則其有補於公稅與民食豈其微哉昔唐之劉晏以善治財賦有名於唐而其所善治者不過曰興地利敦本業而已豈有他哉儻使掌賦之臣欲行劉晏之道則廢堤之許耕築堰之申飭不容少緩矣關西田賦上納之議我國自丙丁以後土幣繁重使价相望關西之賦悉歸於供給之不暇故西漕之不運不但爲長山之名礁也顧今客使罕至邊境無憂方物幾乎半除不知當時國用如何今日所剩如何剩必有歸而小民不與也臣聞關西一路別是方伯之國萬千財貨隨手用盡不見痕罅其他通邑大都財積如山而便歸私櫜此何不易私爲公多少有補於國家經費而顧乃艱難攟拾重斂於弱農殘戶之間何也臣謂關西之賦量留使价之費其餘以米上納則必不下十餘萬石節量於丙丁多事之時則度支之缺庶可以賠補矣或曰暗礁臭載而商舶之自西抵南往來如梭則是何海路之險獨妨於公運歟昔元明之際數萬里海運得人斯判我邦四到不過千里豈有難運之理哉且關西之治多不用量案若然則其隱漏必多此亦可議者也嶺湖布産邑大同復舊之議嶺南之居昌咸陽安義山淸三嘉陜川湖南之鎭安長水茂朱龍潭等十邑處於峽中麻布所産也粵在顯廟朝大同變通之時此十邑大同則以純布而未有以錢代捧者也向於先朝辛未廟堂之臣謂以麻布一疋直不滿二兩錢則十邑大同捧以純布者所失不少云而乃以錢布參半始爲定式至今遵行蓋此十邑之民其爲農業者多在於麻而自家織得者布而已以此布應大同則別無他弊而一自錢布參半以後假加二疋所納者一疋則以布一疋則以錢故以布貿錢其失亦多窮殘小民艱辛織布上應公稅下資私計而乃者捨其躬自織之布貿得不自鑄之錢以備大同又辦結錢故錢荒滋甚民困益劇烏得無怨乎故相臣金堉變通大同也至於布産邑則定以純布上納此豈昧於布價之稍歇而然哉實出寧失於民之意也易曰損上益下爲益而今欲損下益上其所爲益於朝家者幾何而乃反取怨於十邑之幾萬生靈乎今若一依當初定制十邑大同以純布徵捧則民皆歡抃頌聲作矣畿邑大同上納變通之議三南田稅大同一時來納於各倉而畿邑則不然旣輸四斗又於春秋分輸六斗大同故兩次運納之際民之勞苦固已難堪而又其脚價路費及斛上剩米比他有倍哀此窮民寧不矜念乎亦依三南之例毋論田稅大同必於春間一時來納則煩費可省勞苦可減此非變法之比而民受厚惠亟令廟堂變通可也錢貨變通之議生民所資惟衣與食然寔適於用者莫錢貨若也天下之有錢久矣而太公立九府圜法錢圜函方輕重以銖自三代以來凡爲天下國家者貨利交通之道無出於錢故歷代錢法隨時變更然不過子母相權輕重兼濟而如泉之流通防其壅閼也以之隨物高下懋遷有無重者以錢而輕致之大者以錢而小用之滯者通之積者散之莫不以錢則有國之權百貨者惟錢是已我東之銀甁楮幣亦如魏時之濕縠薄絹則此非當行之制也是以國朝之行錢已過數百餘年前後所鑄不知其幾千萬非如楮幣之易致耗敗自其鑄成常有此數而近來公私之用日益艱乏至有廢錢之議然漢之貢禹晉之桓玄皆有此議而當時亦不得行矣顧今錢貴之弊非在乎他一歲之中錢之出於民而入於公者不可勝計內而惠廳各軍門之所捧外而各營各鎭邑之所收已過屢十萬緍而京外之公用所散歲不過十分之一二矣自民而入者爲十之八九自公而散者爲十之一二故比年以來惠均二廳與各軍門之積錢不啻倍蓰而又貿銅鐵儲置於軍門亦已多矣則財之閼滯而不流通者於是乎極矣夫錢者上之所造而通於下者也今操自我所造之柄而徒索於不得自造之民民受其病不亦宜乎在前則不然均廳及各軍門或爲貿米多以官錢散於都民故公私兩利貨財通行矣今則公下之外不復有散錢之路而一向徵出於民間則錢安得不貴乎天下未嘗無財而通之則有裕閼之則不給財之勢也今若分付均惠二廳與各軍門以其積置之錢貨散貸於貢市諸民以爲滋殖之地又以貿置銅鐵盡爲鑄錢稍變錢制分以三等一分當一兩則十錢爲一兩也一分當十兩則十錢爲百兩也此古者當十當千之錢也昔皇明之初鑄洪武通寶凡五等當十錢重一兩小錢重一錢古者錢法之變改蓋如是矣今若以當十當千之錢鑄出而勿論京外凡儲積之財必以此錢用之至於市貨交通公私恒用則以其小錢依舊行之勿使留蓄泉流不息則昔之滯者今可通矣昔之貴者今可賤矣錢之文曰常平通寶名言在玆必有其義今若一定錢制不失常平之道則貨泉可以流通而民國亦必俱利玆豈非及今變通者乎均役廳貿米防禁之議均役廳之年例貿米者蓋以軍兵放料不足之故而其所不足亶由於秉國之臣不善變通而然也何者海西大同米一萬五千石關東大同米五千石竝爲收納於均廳以爲給料之地矣中間有司之臣謂以海西船路路由於長山則以米運來臭載可慮此宜捧留該邑待春作錢納于均廳竝與關東米而亦用此例自均廳貿米以充其代此猶不足逐年所貿殆至五六萬石矣自是以後京裏貢人輩受價於惠廳也量其一年糧資受出而其餘則盡賣於均廳不惟當年條而已退以數年條皆已預賣仍留均廳以此之故惠廳之米無一包分散於市廛而市民之買賣者不過近畿米商之駄來者也是以雖値豐年京廛米直一向騰踊故一兩錢所貿僅爲一斗米而如値歉歲則只是七八升昨年雖云少豐米直則無異凶年哀此都下之民勿論豐凶壹是艱食寧不矜憫乎京民故老皆曰均廳以前米旣狼戾魚亦至賤樂歲終身飽凶年免於死亡矣均廳以後百弊層生各種物價比前倍蓰至於米直如右所陳斗米三錢尙矣無論而都民計活若是孔棘此不變通則艱食之憂何時可弛乎然則均廳貿米一切防塞而以充其代然後軍兵放料自無不足之歎矣近來京外商舶之往來於兩西者不由長山迤向外洋未嘗有破船者則此豈獨妨於公運歟若以海西大同以米上納關東上納亦不以錢則此爲二萬石也又以關西稅米限二萬石輸納于均廳則可補經費而且各道結錢合爲三十九萬五千兩零矣逐年輸納于均廳故均廳則積錢如山殆至貫朽而難計外方則錢荒之弊月異而歲不同此亦變通者也若於各道沿邑結錢限二萬石以米代捧則竝與兩西及關東米而爲六萬石矣此必有裕於軍兵放料何以更貿於惠廳貢米乎沿邑之結錢曾有是議而一結徵以三斗米故民多不願者以其濫捧之致也若於一結竝船價而不過二斗二升則似益於民民豈不樂從乎然則外方錢荒之弊自可少紓而均廳米用之道自無不給玆豈非民國俱利者乎如是變通之後惠廳貢米毋使均廳預貿而留置必須逐等上下於貢人得以發賣於米廛則自此米直稍下都民計活不至甚艱惟殿下恤此痼弊亟令變通大慰都民之顒望焉漕運變通之策漕運之法始於禹貢自漢以來暨乎皇明莫不以漕運爲國大政而法雖屢變皆所以利於漕運也我東之賦稅多出於三南而非漕運則無以輸致於都下以資經用故自麗迄今漕倉之設海運之制務得其宜各盡其術而挽近以來破艙之報臭載之患殆無虛歲國用以之漸縮民生以之益窮此非細憂也今之議者或以爲掘浦於安興則庶可以避險利運然前後稅船之致破者不必在於安興一處至於內洋安流每致破艙則安興掘浦之議不可用也或以爲方伯守令如得其人則亦可利運也此有不然者方伯則不過董飭列邑趁期捧稅而已守令則不過督徵其稅不至晩裝而已及至裝發之後則此非方伯守令之所可知者而惟彼沙格輩京船則無非江民之奸猾者也漕軍則亦是海民之頑惡者也方其運來也潛逞幻弄之術小竊則不過和水大偸則期於故破所謂該邑之領來稅船者皆是假監色疲軟之類也旣不能禁制船漢又從以符同分利然則方伯守令雖云得人亦末如之何矣嘗考皇明舊制南北糧之每年漕運爲五百十八萬九千七百石而其領納之官有摠督漕運都御史船廠工部主事又有儹運摠兵官運糧把摠官各領一船看護運來故數萬里海運河運者毋或致敗其愼重周密如此此固可法者也我國稅穀之船運者不一其規而有漕船焉有京江船焉有地土船焉及其裝發之後領護運來惟在船人而國綱解弛民不畏法從中作奸無所不爲偸食甚多莫可充代則終至於故破而後已若其某邑稅船致敗於某邑地方則當該本官所經沿邑皆被其罪然此不爲懲後之方而眞箇作奸之船漢則輒皆寬貸不至嚴繩故效此甘心習以爲常尤可痛也若於內洋破船而人不渰死則歸之故破而窮覈其罪作奸尤甚者梟示於海上則船人輩庶可畏法而懲戢似無故破之患矣至於江船作契實爲公私兩利之策而此已創行於先朝丙戌纔行一年旋卽破契又於乙巳復作船契而京江船隻數甚不多勢難一時裝發故使之初運後再運而再運之行當在盛暑矣天時極熱水力甚弱重以大雨時行海氣作霧咫尺不辨船路莫尋故乙巳稅船之多至致破者蓋以是也勿論漕船與作隊船如欲無弊運納則必先嚴立紀律以正民志其領運之法略倣皇明舊制必以有風力邊將領來諸船則可祛偸食之患亦絶故破之弊特令廟堂商確定制宜矣嶺南漕船變通之策嶺南稅穀本以京江船運納而曾無領率之法故船人輩從中弄奸罔有紀極矣頃於庚辰其時道臣爲祛其弊創造漕船六十隻每年所運不過六萬石而每隻船主沙工格軍竝爲十六名逐年糧米爲八十石則六十隻一年應下合爲四千八百石也衣資與汁物代米每隻一百十四石則六十隻一年應下者合爲六千八百四十石也每隻醬太三石式合爲一百八石憑藉差使員支供米中間消融於三漕倉者每年六千石也限三年無弊運納則賞米三十石式合爲一千八百石也十年一次改造時每隻價米三百石式合爲一萬八千石又以封場松木九十株式依例上下則朝家之如是磨鍊比之於前日船價條則極其豐厚其爲船人者固當恪謹奉行無弊上納而遐土頑民輩不知德意反生奸計所載元穀恣意偸食以致許多無面則偸斫封場之松作爲板材潛賣於京江貿得江上之米以充無面之數是以沿邑松山之幾至童濯者亦由於斯固已可痛而亦或有故破之患終至於徵族之境一軍作弊九族流散此宜變通者而其所變通之策無他革罷嶺南漕軍之規設置京江作隊之法勿如前日之無領無率任意往來而極擇江民之有根着慣水路者十船爲一隊每隻船主沙工格軍定以十四名而沙工則每朔二十斗格軍則每朔十二斗式給料船主則依他貢契例每年除給七十石則六十隻之所費者合爲一萬二千七十二石而米之餘剩每年爲一千五百六十餘石醬太一百八十石則初不上下每年憑藉差使員支供雜費米六千石亦當還屬於公家三年一次賞米一千八百石亦不上下至於限十年改造之際不必以生松準數題給如有各鎭戰船中退之者依本價劃給而生松則只以四十株給之如無退船則限以八十株給之而亦無偸斫作板之弊則此亦有益於養松之方至若裝運之際或於外洋逢破而人多渰沒穀無可拯則當以破船計之若於內洋逢破人命無傷則同隊中十隻互相看護設有一船致破則當隊九船以其船價收斂充納如或多數致破則六隊諸船合力充納不敢以無面破船等說登聞之意嚴立科條堅如金石則一船雖欲弄奸九船互相廉察摘發禁斷則此實萬全之計且以漕軍船價米言之一萬八千石浮加米四千石曾是消融於嶺外者而若設京江船隊則此皆運致於京江而況無京貿米充納之弊曾前所無之數萬石穀一朝流散於江上自此都下之市直必不騰踊又此二萬二千石中除貢價朔料其外餘剩米至於七千八百此則歸屬於國家經用足當一隅以此論之京江作隊實爲漕運之第一長策也且彼嶺南漕軍則一番運納則棄船於海曲歸臥於各處徒費國家之廩料而已脫有緩急有此安用乎臣聞曾於丙子之亂都民扈從而往沁都者無船可渡進退惟谷亦多溺死者此爲前車之戒也今以六十隻漕船泊置於漢水下流近千名漕軍居在於三江內地則昔之無用者今可有用而實爲衛護京城之長計也蓋此漕軍皆江居習水者以此定爲水軍而亦屬於軍門每年畢運之後各領其船退守於江華喬桐等海口要害之處以備不虞則玆豈非國家陰雨之備哉今若設置作隊則公私便利者有九焉何者各隊同護臭載無憂一也或致破船自隊充納二也互相維制奸情自破三也船契爲業江民多集四也市直不騰都民賴活五也松株稍減偸板亦絶六也漕軍歸農簽丁有補七也京江近地得置水軍八也亦得七千石以補經費九也此宜及今變通以爲民國俱利之地焉京各倉捧上釐正之策我國之田稅十萬餘石分納於各倉而其捧上之規輕重懸異故圖倉之弊亦甚紛紜蓋其所圖者必欲避別營軍資二倉而然也何者兩倉捧上之際斛上添加多至數三斗故一船所載不過千石而千石欠縮輒三四百石此不可再徵於該邑必使船主當納故傾其船價而不足又賣其船隻而彌縫焉此後船主之當納于兩倉者無不破家而亡身故必欲圖倉而所給情債則多不過十餘石米矣轉輾層加今則或至一百五十兩或至百兩其爲船人者何以支堪乎此莫非兩倉之害寧不哀矜哉大抵兩倉之如是濫捧者無他其所放料必皆斗給而朝家式例則每名九斗或十二三斗官斗稍小受去改斗所縮亦多以此稱冤或至登聞則倉官與庫子必被罪故方其斗給之際不敢禁軍兵之勒取亦欲免掖屬之蹴打斗上之過濫必至三四升此多欠縮庫直輩當之故其所濫捧誠以是也今雖江船作隊漕船利運而兩倉之濫捧無以禁斷則江民之爲船主者其將鱗次敗亡此宜變通者也必先較量斛子大小相似而當其捧上之時一依別庫太倉之例毋使斛上加升則初無圖倉之弊也及其頒料也稍改舊規又作九斗與十二三斗容入斛子以斛量給便同賑廳分賑之例其所縮者必不至於如前太多此則勿使庫直輩當納而朝家或減給或充代則亦無濫捧之弊也如是定制之後兩倉庫直不有禁令依舊濫捧則當該倉官庫直各別嚴治斷不饒貸然後自可永久遵行然則江上船人輩庶可保存而漸造船隻運納稅穀玆豈非便於民利於國者乎婦人首飾變通之議我國之婦女髮紒非古制也今俗一紒所費多至六七百金卽中人一家之産也旣甚難辦而取他人髮爲閨房之飾可乎古者惟盛服用髮其餘自王后至士庶皆不然亦異世俗之常用故雖不取他人可以得之按周禮追師之職掌王后之首飾爲副編次以待賓客祭祀鄭注云副言覆所以覆首爲飾其遺像若今之步籙也服之以從王祭祀編編列髮爲之其遺像若今之假紒服之以祭也次次第長短爲之所謂髮髢也服之以見王王后燕居亦纚筓總而已然則其祭祀見王之外只有纚總王后尙然況群下乎士婚禮士之盛服亦有次其餘見於舅姑但櫛纚筓總而已纚總不過以繒帛爲飾也史云孔明遺司馬懿巾幗之服幗本作簂卷幘也以巾爲之則從巾而作幗如紒本髮䯰而以絲爲之則從絲而作紒紒者䯰也制字諧聲其義的然可推也幗者何也按士冠禮緇布冠缺項鄭注云缺讀如頍滕薛二國名簂爲頍然則簂與頍同一物也喪服註云經象緇布冠之頍項然則幗乃首經之所象也必以緇布圍繞於冠如首經也恰如我國之以髮繚首相似而漢之巾幗以布爲幗則又彷彿是古者宴居不用髮之制也鄭玄與孔明同時而巾幗之制與之相類漢之距周又不遠矣不應全失古制以此言之後世雲䯻花䯻之屬卽俗之漸侈斷非聖王之遺制也按文獻通考云新羅婦人美髮繚首句麗鬐髻垂右肩百濟其在室者編髮於首後垂一道出婦則分爲兩道大抵其制相類至今不變而以髮繚首者與頍項之象首經者名異而形同也東方是箕子之所創立白衣井田尙有遺制安知此非聖人遺制耶天子失官學在四夷考據典禮有不可誣也今若復巾幗之制不變俗而變其物用絲繒之屬黑染爲飾則所謂愜諸義而不違於聖人之遺制也向來先大王特軫髮紒之弊果爲變通凡士庶家首飾一依宮樣爲之或爲花冠或爲足道里則庶合於古制而首飾奢靡之風可以祛矣只緣紀綱頹弛俗習難改朝家令甲乍行旋廢可勝歎哉今若遹追先朝定制欲變婦人首飾則又不必嚴法禁抑只禁國內鬻髮者則貧室先自樂爲而雖豪富之家不敢違越邦典浸成大同之風此亦祛奢之道也西北人疏通之議我東素稱禮義之邦三韓之域莫非王土八路之民莫非王臣則朝家之待遇豈有彼此人才之甄用宜無異同而自松京以西鐵嶺以北殆近四百年便同枳塞者然亦豈不有欠於一視同仁之義哉彼北路雖云鮮卑舊域而聖祖龍興以後風俗之變於夏久矣西關自三朝鮮歷句麗實爲東土之始塞矣又況松京遺民乃勝國之守節餘裔當時雖或比諸殷頑而五世澤斬之後尙可擯不與乎槪聞其人往往幽吟慷慨不無向隅之歎安得無憾於天地之大也孔子曰十室之邑必有忠信況此西北二路之六十餘州豈獨無忠義向國之人乎是以龍崗之金景瑞价川之李春蘭效忠於壬辰鐵山鄭鳳壽義州之崔孝一殉節於丙子北路則文德敎等數人亦於壬癸之亂擧義而立功以此觀之西北之人莫非小華之俗而亦爲聖人之氓也在朝家奬用之方不宜卑薄也明矣然而其登科者文則不過分隷於國子芸館武則必置於副末薦而已或許掌令一窠而此亦罕有矣掌令本非孱官而因此爲要津者所恥世有掌通之稱其迫阨如此古則武弁之身手出倫者或至於閫帥而近來爲副末薦者見枳於監察則安敢望營將兵使乎然則但以掌令一窠不可以慰悅西北矣朝家每當都政輒以西北人調用爲敎而亦未聞有不用西北而被罪者故未嘗有調用之實也我國三南環海惟西北二路與敵國隔一衣帶水麗時元人盡奪關西慈悲嶺以外北路則句麗以後或爲元所沒或爲野人所據逮我世宗朝始復之今雖金甌無缺則壤地旣接人烟相望敵騎朝發夕至甚可懼也朝家若於平時撫綏備至衆心成城則玆豈非保障之策乎北路人風勁悍有力如虎文學寡而膽略勝西民重利而輕義貴商而賤農自古巨盜雄猾多出西北又曾不識朝家之普澤若塵警乍起人心離叛則燕雲十六州復沒於耶律矣此宜及今撫摩勿論文武隨才甄用期以數三十年化爲簪纓之族褒衣博帶說禮談詩出入朝著砥礪廉隅則自然有親上死長之心他日雖或有殊俗之竊發必欲效死而衛邦玆可謂國家長久之術也孔子曰善人敎民七年可使卽戎蓋敎之以孝悌忠信之行務農勸講之事也此則守宰必得人然後可行善人之政亦爲保障之道而西北守宰多以武臣純差者亦非古制也李樑金安老輩用事之際只爲武弁之善事而始創其規至今因循小人之循私害公類如是也從今以往必以文武交遞而文敎武衛竝爲修擧宜矣嶺南別武士依定式施行之議嶺南一域幅員至廣而且與日本接界則南邊不虞之備固不可少忽也肆我先大王以是爲慮特令本道道臣抄選列邑武人中有地處兼武技者千人名以別武士出身者屬之左閑良者屬之右使之四季朔試才於監營出身之優等者邊將除授沒技者加資閑良則勿論優等沒技竝直赴殿試各給保人一名以爲取才時行資助給之地蓋其創設之意逈出尋常以此成節目定式遵行矣中間秉政之臣不思長慮謂以四季朔取才優等沒技竝赴殿試則自此登科者太多云而遂改其制只許優等直赴沒技則施賞而已伊後四季朔取才極爲頻煩故每歲初冬一次都試於監營而沒技者絶無只以優等一人許赴殿試故凡道內有地處閑良莫不解體擧皆頉免惟有常漢中元不操弓謀避軍役者願入別武士而每當取才之時不爲應試者過半只捧保錢二兩在家而喫之以今觀之閑良之爲別武士者反作良民避役之竇而竝與其保而計之其數夥然列邑之益失良丁亦在於是矣當初武士設置之意豈亶然哉大抵西北松都水原東萊等邑皆有武士取才而優等沒技竝赴殿試則獨於嶺南大都會不用此規未知何故也且先朝定式更爲行會於本道使之永久遵行而近自甲辰以後沒技者料不出數人而已出身則許加資閑良則赴殿試以爲激勸之道則凡有地處兼武技之閑良莫不興起爭赴別武士則至若良民之非武者不得與焉而自歸軍役然則列邑之所得良丁亦不少矣爲其別武士者無非精銳而脫有用武之時可以折衝而禦侮矣北關別武士創置之議北關一路自是鮮卑舊域而近接虜境則其備邊之策尤不可疎忽也蓋其風俗專尙武力而及其出身之後旣難入仕無所歸屬櫜矢掛弓老死田廬誠甚可惜矣今若以出身者選爲別武士每年一次試才於監營或兵營取其優等與沒技授以邊將與加資則凡出身者擧懷希覬之心雖於登科之後以冀進取莫不鍊習統一路而出身之爲別武士者無慮屢千此爲國家之用則可謂無敵於天下矣然則今宜分付道臣抄得道內之前後出身者竝付別武士試才奬用則此亦爲北邊備禦之策矣倭館蔘弊釐正之議凡交隣之道懷之以德綏之以信制之以義無是則交惡而盟潰矣萊館歲蔘之弊實有早晩生釁之慮而一向因循莫之矯正者何故也蓋我國之倭旣不能閉關絶約又與之許質通貨則其所求藥物當予卽予不宜相詐也明矣今者歲蔘不自地部卽送而預使該譯輩受價貿去故無識征利之類不顧事體漸售奸計乃敢刳根糊皮粧僞冒眞以添斤兩之重必賭利益之多彼豈如嬰兒禽獸之易欺哉嘖還蔘封故欲生梗之慮比比有之苟且彌縫此而任他終不嚴處則彼將執我不義之端强我難從之請乃別遣幾許人預索幾石米此實以詐報詐之計而該譯諉以例習守臣疲於供億彼以見欺於歲蔘者而取償於留饋我以見侮於歲蔘者而求悅於久供畢竟害歸國家利歸奸譯噫以天下所共知禮義之邦容其詐僞於藥料若將生釁於隣敵其爲辱國誠非細故爲今之計宜正奸譯欺隣之罪以杜無名索賂之路且自地部貿蔘而別定差員直送萊館則豈有奸譯輩造蔘用奸之弊乎大抵有國之置衆胥者不過習其方言以通語音而已其不可使干涉於禮幣也宜矣且倭譯之非公榦留住於萊府者自成一村私相交通以爲出物行商之地安知無聶壹翁中行說出於此輩乎此宜一竝逐還不宜留住而其中老奸一二譯每年造蔘者梟首於境上以示朝家紀律之嚴可也東萊府弊瘼釐革之議萊府一域南邊之關阨而倭寇之要衝也此宜另加撫綏以固邦本然後可爲保障之策而挽近以來弊瘼滋甚民將盡劉何者倭供米與魚價米竝爲二萬六千石而分等出給於倭人者也近年以來漸至逋欠者殆至六七千石故倭人處無以分等繼給必有早晩生釁之慮云此實由於運米監官輩從中偸竊之致也大抵萊府之庖子監官必以境內富民輪回擇差而一年所需肉價本錢不過百石米也以此劃付於庖子監官使之進排黃肉而本價有限用肉無節故以其百石米無以支當或出債物或賣家庄僅當一年輒皆破家以此之故自本官欲酬其勞旋差運米監官此便是誨盜也許多倭貢米全付此輩從中擅弄不惟偸竊於石內而已亦至犯用於元數中故其欠縮之數今至六七千石倭人則依例必受本府無路繼給不得已破東補西此路亦窮其將末如之何矣若自朝家別般變通以充欠逋之數然後至於運米監官如以庖子監官依前爲之則倭供米之幻弄莫可防遏而其弊自如若欲永祛此弊則亦循湖南監營之近例本府府使以其館主人當其庖子之役而撙節於用肉則在館人必無負債之端在萊民庶有安堵之望矣至若運米監官則必以境內富民差出若有欠縮使其監官當之則渠必如保己物不敢爲偸食之計然則庖子與運米兩得其宜而無他弊端矣且自乙巳以後又生一弊民不支堪何者倭供米屢萬石左沿列邑輸納于萊府使之分等出給於倭館而蓋自講和之初迄于今稱衡以給其減縮之有無惟在於秉衡之倭手故如干行賂於此倭則只以一包米稱衡謂以完準沒數受去矣乃於乙巳倭人故欲生釁不爲如前稱衡敢請逐石斛量伊時府使不能據理爭執輕先擅許故每斛所縮多則數斗少不下八九升屢萬石改量之際其所欠縮亦至於六七百石而此不可再徵於列邑故果自萊府收斂於民戶以充其數是以闔境騷擾民心渙散擧懷離去之心未有安接之望誠非細憂也大抵倭供米之變其稱衡許以斛量者不但爲我國無窮之弊也其受侮於異國亦不少矣彼之遽請斛量似是嘗試之計我若堅執稱衡頓無撓改之意則畢竟莫可奈何依例受去於是乎府伯之威重可以憚壓殊俗乃反不思後弊率爾改度永作萊民難支之患此若終不變通則民不奠居流散乃已其何以固圉而捍邦乎令宜特令廟堂別般劃策倭供米若不依舊例稱衡以給則其斛量減縮之數善爲區處毋使橫徵於萊民然後可得安堵居生固守邊境矣然而府伯苟不得人則無以憚壓殊俗不至侵凌亦無以懷保邊民衆心成城臣謂萊灣二伯不可循例苟充必以廉明方正之人各別擇差內而固我邦本外而禦其邊患宜矣咸陽居昌兩邑復舊之議古之君子以匹夫之不獲其所曰余之辜況此屢萬生靈不得安居方在倒懸者乎何者咸陽本以郡守而爲蔭窠居昌本以縣監而爲文蔭交差之窠矣曾於戊申亮賊近出安義故革罷其邑半屬咸陽半屬居昌陞爲府使差遣武臣以爲亂餘治賊之地而自是以後無前之役鱗次層出然亦賴安義半屬之故竝力擔當矣頃於丙辰安義則復縣依舊爲蔭窠居咸二邑則因循陞府不恤民瘼此必朝家不能洞燭於邑弊而然也凡州府郡縣因其地界之大小居民之衆寡劃野分州自有定界則此不可隨時陞降者也然而惟此二邑之陞府蓋以安義之半屬也安義旣復之後則亦宜還降郡縣而不此之爲反使郡縣之民竟當雄府之役故戶小役多民皆疊役無以支堪是以其間二邑民人必欲呈訴廟堂以冀變通屢次上京而輒爲本官之發差捉去嚴治痛禁故民情無路上達二邑若墜塗炭寧不哀矜哉此宜還復郡縣差遣文蔭則在朝家少無所損在二邑如拯水火亟命變通以慰二邑民人之顒望焉嶺南仁陽縣復設之議夫仁陽之縣厥惟久矣天作一邑地是八面民戶與田結均爲六千則此是中邑之大者也不幸革罷分屬於尙州醴泉蓋仁陽之距尙州一百三十里而間有三大嶺三大川距醴泉道里與川嶺亦如是矣屬縣之民亦有納稅焉應役焉呈訟焉必經宿而抵于官府故夏而暑雨川渠大漲則或致渰沒之患冬而祁寒風雪甚虐則或有凍死之哀又於晨夕往來也或不免虎豹之所噉此實仁陽民之最疾苦至難堪者而況且兩邑奸猾之輩以屬邑看作私窟自謂以官府絶遠民訴未易於是威喝成習橫斂多端憑藉官令換面迭出白地浸漁罔有紀極鷄犬不寧男女皆慴剝民之事千百其端或有訴冤官府略治其罪則陰中之禍隨事立至嗚呼尙忍言哉蓋東萊之距京千里也其間設置州縣不過相距一舍此實固關防而塞賊路也然而尙州之距比安爲一百六十餘里也往來別星必於仁陽之大谷寺止宿焉中火焉故疲殘僧徒無以支堪古者十二房大刹于今只餘二房毋論僧俗其所殘敗類皆如此況於壬辰之亂官府敻遠賊報後時故屠戮之慘偏於此土此乃古人之深歎而今日之當改圖者也槪以道內已復之邑而論之機張屬於東萊彦陽屬於蔚山慈仁屬於慶州河陽慶山屬於大丘而今皆復之矣東萊卽邊方重地而大丘卽營鎭所處也然而旣屬而旋復者此必曲循民情而然也況此尙州自是數萬戶雄牧醴泉亦是近萬戶鉅郡雖無仁陽之分屬足可爲雄牧巨郡也且州郡之地方甚廣官府之道里頗遠則官令靡曁民情亦壅此所以劃野分州之際必隨其地界而定無甚遼越者也然則朝家有何拘礙而以此仁陽古縣分屬於雄牧巨郡不爲之變通俾此屬縣之民如入坑穽若墜塗炭乎顧瞻舊縣官基宛然吏裔尙存遺民之過此者莫不咨嗟永歎思見舊縣之遠復自古及今呈訴於營門與廟堂者積成券軸而未嘗有一人爲斯民出氣力擔當者民情無路上達倒懸去而益甚此不可因循不變者也臣居在道內稔知此弊故玆以附陳亦依慈仁慶山之復縣近例復此仁陽古縣大慰民望以革民弊宜矣答曰省疏具悉無論三司百執事無言久矣繩糾尙矣執藝亦無聞間有公車之奏牘非涉機關而偏黨私率一直呑炭呑棗世界何尤乎諸臣由予訑訑無來言之實心靜言思惟徒增歉然爾以疎外微官克效納蕘之義陳此四十餘條經綸說話上九條無非切要於心身者當體念第十條以下令廟堂逐一回啓爾之不嫌俗眼之譏嘲能欲開口論說極可嘉也特賜弦弓一張以示來言之意